title: Nam June Paik

text: Nam June Paik (20. heinäkuuta 1932 Soul – 29. tammikuuta 2006 Miami, Yhdysvallat) oli korealainen videotaiteilija, jota pidetään videotaiteen isänä. Fluxus-ryhmään kuulunut Paik teki myös kokeellista musiikkia ja telekommunikaatiotaidetta.


title: Nam June Paik

text: Nam June Paik oli ensimmäinen, joka otti television taiteensa osaksi. Hän tarttui ensimmäisenä taiteilijana kannettavaan videokameraan. Paik oli uranuurtaja myös eletronisessa kuvankäsittelyssä.


title: Nam June Paik

text: Varakkaaseen tekstiilitehtailijan perheeseen Korean Soulissa syntynyt Nam June Paik ei aluksi suunnitellut kuvataiteilijan uraa. Hän opiskeli filosofiaa, historiaa, estetiikkaa ja länsimaista musiikkia Tokiossa, jonne hän oli perheensä kanssa paennut Korean sotaa vuonna 1950.


title: Nam June Paik

text: Vuonna 1956 Paik muutti Länsi-Saksaan opiskelemaan nykymusiikkia. Kaksi vuotta myöhemmin hän tapasi säveltäjä John Cagen, joka vaikutti paljon hänen taiteeseensa. 1960-luvun alusta lähtien Paik oli keskeinen tekijä Fluxus-liikkeessä. Hän tutki mahdollisuuksia muuntaa television signaalia käyttämällä muun muassa magneettia, ja asetti vuonna 1963 ensimmäisen kerran näytteille "preparoituja" televisioita, joiden esikuvana olivat Cagen "preparoidut" pianot. Se oli Nam June Paikin taiteellinen läpimurto, ja televisiomonitoreista tuli hänen taiteensa keskeinen elementti.


title: Nam June Paik

text: Vuosien kuluessa Paik siirtyi aineellisesti niukasta, mutta idearikkaasta ja provokatiivisesta Fluxus-taiteesta yhä runsaampaan ja karnevalistisempaan taiteeseen. Hän rakensi televisiovastaanottimista esimerkiksi puutarhoja ja videoseiniä, autoja ja robotteja, selloja ja rintaliivejä.


title: Nam June Paik

text: Paikin yhteistyökumppanina toimi Charlotte Moorman, jonka kanssa hän teki useita yhteisiä performansseja 1960-luvun puolesta välistä lähtien aina Moormanin kuolemaan asti vuonna 1991. Kuuluisin näistä lienee tv-rintaliiveihin pukeutuneet Moormanin sellonsoittoa kuvaavat esitykset. Moorman työskenteli monien aikansa kuuluisien nykytaiteilijoiden kanssa, mukaan lukien Joseph Beuys, John Gage, Yoko Ono ja Wolf Vostell. Paikin ja Moormanin yhteistyön motiivina oli halu murtaa klassisen musiikin esittämiseen liittyviä traditioita ja esitystapoja.


title: Nam June Paik

text: Soulin olympialaisiin 1988 Paik rakensi yli tuhannesta erikokoisesta televisiovastaanottimesta koostuvan tornin. Teoksen nimi oli "The More the Better" (Mitä enemmän sitä parempi).


title: Nam June Paik

text: Meluisan ja suurisuuntaisen taiteen lisäksi Paik teki myös hiljaisen meditatiivisia teoksia. Sellainen oli muun muassa Ars 83 -näyttelyssä Ateneumissa nähty "TV-Buddha", jossa buddhan patsas istui katsomassa omaa kuvaansa televisiosta. Tämä teos toi Paikin laajempaan tietoisuuteen Suomessa. Näyttely merkitsi myös laajemmin videotaiteen läpimurtoa Suomessa. Paikin nauhateoksia oli tosin jo nähty Asko Mäkelän organisoimassa Vanhan galleriassa vähän aikaisemmin.


title: Nam June Paik

text: Kiasman kokoelmiin kuuluu Paikin teos "TV-sello: Suomalainen uni" (1991). Teos koostuu muovilevystä tehdystä selloa muistuttavasta instrumentista ja sen sisälle asetetusta kolmesta televisioruudusta. Sellossa on kielet ja soittimen vieressä makaa jousi, jolla selloa soitetaan. Soittimen sisällä olevissa televisioruuduissa näkyy videonauhaa. Paik suunnitteli teoksen vasta perustetun Nykytaiteen museon avajaisnäyttelyyn Ateneumiin vuonna 1991.


title: Nam June Paik

text: Paikin teoksia ja elämäntyötä on nostanut esiin Suomessa kriitikko-taiteilija Jan-Olof Mallander kirjoituksissaan eri lehdissä.


title: Nam June Paik

text: Suomessa Paikin teoksia nähtiin laajemmin Turussa Ars Nova -museossa vuonna 1995.


title: CNCD

text: CNCD on löyhästi organisoitu taiteilijakollektiivi, joka aloitti 90-luvulla demoryhmänä kahden suomalaisryhmän (Carillion ja Cyberiad) yhdistyessä. Sittemmin kajaanilaislähtöiseen ryhmään kuuluneet henkilöt ovat tehneet CNCD nimikkeen alla myös muita projekteja. Toiminta on keskittynyt erityisesti elektroniseen musiikkiin ja sähköiseen mediaan.


title: CNCD

text: CNCD:n jäseniä ovat Aleksi Eeben, Ville Hyvönen, Sami Järvinen, J. Kujanpää ja Mikko Lipiäinen.


title: Samu Torsti

text: Samu Torsti (s. 5. syyskuuta 1991) on suomalainen alppihiihtäjä. Hän edustaa Vasa Skidklubbia ja hänen valmentajanaan toimii Tuomas Uotila.


title: Samu Torsti

text: Alppihiihdon maailmancupissa Torsti kilpaili ensimmäisen kerran joulukuussa 2009 Alta Badian suurpujottelussa. Maailmancupin pisteille hän pääsi ensimmäisen kerran Beaver Creekin suurpujottelussa joulukuussa 2014 oltuaan 13:s. Kymmenen parhaan joukkoon hän sijoittui ensimmäsen kerran oltuaan kymmenes Adelbodenin suurpujottelussa tammikuussa 2017. Se on edelleen hänen paras maailmancupsijansa (tilanne 17.3.2018).


title: Samu Torsti

text: Garmisch-Partenkirchenin MM-kilpailuissa 2011 Torsti sijoittui suurpujottelussa 32:nneksi. Schladmingin MM-kilpailuissa 2013 hän sijoittui jälleen suurpujottelussa 32:nneksi. Sotšin olympialaisissa 2014 hän oli samassa lajissa 21:s. Vailin / Beaver Creekin MM-kilpailuissa 2015 Torsti sijoittui suurpujottelussa 21:nneksi ja Pyeongchangin olympialaisissa 2018 17:nneksi.


title: Samu Torsti

text: Torsti on saavuttanut urallaan useita aikuisten Suomen mestaruuksia suurpujottelussa. Hän on voittanut mestaruuden myös superalppiyhdistetyssä ja supersuurpujottelussa.


title: Arvi Karvonen

text: Arvi Aleksanteri Karvonen (29. syyskuuta 1888 Sakkola – 17. helmikuuta 1969) oli säveltäjä ja musiikkipedagogi. Hän suoritti Helsingin Lukkari-urkurikoulun vuonna 1908, opiskeli Helsingin Filharmonisen seuran orkesterikoulussa vuosina 1909–1910, Helsingin Musiikkiopistossa vuosina 1911–1914 ja valmistui filosofian kandidaatiksi 1927. Hän toimi opettajana, kuoronjohtajana ja kanttori-urkurina oppikouluissa, kirkkomusiikkiopistossa ja vuosina 1927–1956 Sibelius-akatemiassa (vuodesta 1950 lehtorina). Vuosina 1921–1922 hän työskenteli musiikinopettajana Suomi-Opistossa Hancockissa Yhdysvalloissa, vuosina 1931–1951 Sibelius-Akatemian opettajayhdistyksen puheenjohtajana sekä vuosina 1927–1945 Helsingin Pasilan kirkon urkurina.


title: Arvi Karvonen

text: Arvi Karvonen sävelsi mm. kaksi urkusonaattia, neljä kantaattia sekä hengellisiä kuorolauluja. Hän julkaisi mm. oppikirjan "Säveltapailun oppijakso I–II" (1946–1947), Sibelius-Akatemian 75-vuotishistoriikin (1957) sekä tutkielmia ja artikkeleja musiikin alalta eri julkaisuihin.


title: Peter Liversidge

text: Peter Liversidge (syntynyt 1973, Lincolnissa, Englannissa) on brittiläinen taiteilija, joka tunnetaan monimuotoisesta taiteenharjoittamisesta ja ehdotusten lähettämisestä.


title: Peter Liversidge

text: Peter Liversidge opiskeli taidetta Exeterissä Plymouthin yliopistossa, sekä elokuva- ja valokuva-alaa Montanan yliopistossa. Hän muutti vuonna 1996 Lontooseen, jossa asuu vaimonsa ja kahden lapsensa kanssa.


title: Peter Liversidge

text: Välineenään Olivetti-kirjoituskone Liversidge on viimeisen 12 vuoden aikana tehnyt erilaisia ehdotuksia taidenäyttelyiksi yksinkertaisista mahdottomiin. Kunkin ehdotuksen Liversidge kirjoittaa paperiliuskalle vain kerran, ja virheet hän korjaa vain, mikäli huomaa ne ollessaan vielä samalla rivillä. Hän kokeilee "luovuuden käsitettä", mikä yleensä toteutuu näyttelyissä esineinä, performansseina tai tapahtumina. Liversidge sanoo ehdotuksistaan: "On tärkeää, että osa ehdotuksista todella toteutetaan, mutta vain muutama, jotta loput jäävät vain tekstiksi A4-paperille. Tavallaan ne ovat kaikki mahdollisia, ja niistä tehdyt kirjat ovat ikään kuin lukijan itsensä kuratoimia näyttelyitä. Kokonsa ja skaalansa vuoksi kirja antaa yksilölle mahdollisuuden 'keskustella' kunkin ehdotuksen kanssa sen omilla ehdoilla."


title: Peter Liversidge

text: Liversidgeä inspiroivat muun muassa taiteilijat - kuten On Kawara, Peter Fischli ja David Weiss, Keith Arnatt, Joseph Cornell ja Reverend Howard Finster - sekä myös hänen isoisiensä kaltaiset elämäntapavaeltajat. Liversidgeä ajaa eteenpäin luovuuden tuottava käsite sekä ajatus siitä, että taide on menestyksekkäimmillään hieman niin sanotun korkean taiteen muodollisten määreiden ulkopuolella. Liversidgen tekemät fyysiset esineet sisältävät usein arkipäiväisiä materiaaleja, joille hän on antanut uuden tarkoituksen ja jotka hän on valinnut omiin tarkoituksiinsa.


title: Peter Liversidge

text: Liversidge on tehnyt yhteistyötä monien instituutioiden kanssa, joista mainittakoon Tate Liverpool vuonna 2008, Centre d'Art Santa Mònica Barcelonassa vuonna 2008, Bloomberg Space Lontoossa vuonna 2009 ja Scottish National Gallery of Modern Art vuonna 2010. Hän on myös luonut projekteja Frieze taidemessuille (Ingleby Galleryn kanssa) Europalia-festivaalille vuonna 2007, Art Baselille Miamiin vuonna 2009 ja Edinburghin veistospuistoon Jupiter Artlandiin myös vuonna 2009.


title: Peter Liversidge

text: Liversidgen töitä on useissa julkisissa ja yksityisissä kokoelmissa, mutta hänen performanssinsa, kuten "Gin Stand", "Plum Bread" ja "Embossing Bank Notes" antavat katsojille kokemuksen uniikista taideteoksesta, jonka he voivat ottaa mukaansa. Toinen ominaisuus Liversidgen taiteessa on esineiden lähettäminen postissa. "Peter Liversidgelle myös postilaitos on yhteistyökumppani. Postileimat ja muutokset myötävaikuttavat teokseen."


title: Peter Liversidge

text: Liversidge on myös tehnyt videoprojekteja yhtyeille Wires Under Tension ja Balmorhea. Huhtikuussa 2012 Liversidge loi erityisehdotuksena lavadesignin ja heijastustaustakankaan Low-yhtyeelle Royal Festival Halliin.


title: Peter Liversidge

text: Ingleby Gallery Edinburghissa ja Sean Kelly Gallery New Yorkissa ovat Liversidgen edustajia.


title: Pilvi Porkola

text: Pilvi Porkola on helsinkiläinen performanssitaiteilija, kirjoittaja ja taiteen tutkija. Porkola on Todellisuuden tutkimuskeskuksen jäsen, minkä ohella hän tekee tohtorinväitöskirjaansa Taideyliopiston Teatterikorkeakoulussa.


title: Pilvi Porkola

text: Porkola on toteuttanut 2000-luvulla useita esityksiä, performansseja ja luentoperformansseja muun muassa Kiasma-teatteriin. Näistä viimeisimpiä ovat "Museum of Goodwill" (2009–2012), "Cat" (2009) ja "How to Be a Performance Artist" (2007–2009).


title: Hilda Kozari

text: Hilda Kozári (s. 1964) on unkarilaissyntyinen kuvataiteilija, joka asuu ja työskentelee Suomessa. Kozárin teokset ovat moniaistisia installaatioita, joissa taiteilija tutkii tuoksujen ja hajujen vaikutusta visuaaliseen kokemukseen. Monikulttuurisuus, identiteetti ja muisti ovat Kozárin taiteen keskeisiä teemoja. Hän on toteuttanut teoksia ja työpajoja näkövammaisten kanssa.


title: Hilda Kozari

text: Kozárin installaatio "AIR, Smell of Helsinki, Budapest and Paris" (2003) koostuu videoprojisoinneista ja kolmesta tilassa roikkuvasta akryylikuplasta, joiden sisään katsoja voi astua. Kuplat edustavat Helsingin, Pariisin ja Budapestin kaupunkeja, joihin liittyy taiteilijan omia muistoja ja kokemuksia. Videoprojisoinnit näyttävät kuvaa kaupungeista, ja kullekin kaupungille ominaiset tuoksut ovat kuplan sisälle astuvan kokijan aistittavissa. Teoksen tuoksumaailman kehittämiseen osallistui pariisilainen parfyymisuunnittelija Bertrand Duchaufour. "AIR, Smell of Helsinki, Budapest and Paris" kuuluu Valtion taidemuseon taidekokoelmiin.


title: Yhdysvaltain presidentinvaalit 1908

text: Yhdysvaltain presidentinvaalit 1908 järjestettiin 3. marraskuuta 1908. Vaalit voitti republikaani William Howard Taft haastajanaan demokraatti William Jennings Bryan.


title: Yhdysvaltain presidentinvaalit 1908

text: Vaalit olivat viimeiset vaalit, joihin eivät osallistuneet kaikki Yhdysvaltain 48 "yhtenäistä osavaltiota", eli osavaltiot lukuun ottamatta Alaskaa ja Havaijia. Arizona ja New Mexico eivät vielä olleet osavaltion asemassa.


title: Yhdysvaltain presidentinvaalit 1908

text:
Demokraattinen puolue:
Republikaaninen puolue:


title: /teatteri.nyt

text: /teatteri.nyt on Kiasma-teatterin vuodesta 2005 järjestämä esittävien taiteiden tapahtuma. Tapahtuma suunnitellaan ja toteutetaan yhteistyössä taiteilijoiden kanssa. Tapahtuman keskipisteenä on esitys, mutta sitä on lähestytty eri vuosina eri tavoin. On pidetty työpajoja, osallistavia esityksiä, keskusteluja, demoja, residenssejä ja kirjoitusprojekteja, sekä nähty lukuisia esityksiä.


title: /teatteri.nyt

text: /teatteri.nytin tarkoituksena on avata esitystaiteen uusia tuulia yleisölle, sekä myös kehittää esittävän taiteen kenttää ja sulattaa taiteiden välisiä raja-aitoja muun muassa kuvataiteen ja esittävien taiteiden väliltä. /teatteri.nytissä on ollut vuosittain mukana myös kansainvälisiä taiteilijoita. Vuonna 2011 /teatteri.nyt-tapahtuman yhteydessä järjestettiin viikon mittainen ”Esitystaiteilijoiden syysloma”, jossa 15 taiteilijaa vietti viikon Kiasma-teatterissa kokemuksiaan ja ajatuksiaan jakaen. Syysloma avautui kahdeksi päiväksi myös yleisölle. Vuonna 2012 /teatteri.nyt tapahtuma järjestettiin kolmiviikkoisena Esityskompostina Kiasman 3. kerroksessa. Esityskomposti käsitteli dokumentin ja esityksen välistä suhdetta ja se edelsi Kiasman Tosi kyseessä – dokumentti nykytaiteessa -kokoelmanäyttelyä. Esityskompostin aikana tiloissa esiintyi 120 taiteilijaa ja niissä vieraili 11 000 katsojaa. Esityskompostin suunnittelutyöryhmässä toimivat taiteilijat Saara Hannula, Tuomas Laitinen, Elina Latva, Kimmo Modig, Nora Rinne ja Jenna Sutela sekä Kiasma-teatterista Jonna Strandberg.


title: Kari Vehosalo

text: Kari Vehosalo (s. 1982) on suomalainen taidemaalari, joka työskentelee lisäksi valokuvan ja esinekoosteiden parissa. Vehosalo on valmistunut vuonna 2010 Taiteen maisteriksi Aalto-yliopiston Taideteollisesta korkeakoulusta ja vuonna 2008 Lahden ammattikorkeakoulun Taideinstituutista tutkinnolla kuvataiteilija (AMK). Vehosalo on opiskellut myös filosofiaa ja semiotiikkaa Helsingin yliopistossa.


title: Kari Vehosalo

text: Vehosalon teoksista kirjoitetaan "Kipu"-näyttelyn katalogissa etääntymisenä autenttisesta todellisuudesta. Vehosalo itse käyttää teoksistaan ilmausta "maalausdokumentti". Tämä sama dokumentaarisuuden kyseenalaistaminen toistuu myös Kiasman "Tosi kyseessä" -näyttelyn katalogissa, jossa esitetään kaksi Valtion taidemuseon kokoelmissa olevaa teosta: sarjan "Väkivaltaisen kuoleman pelko" teokset "Hygienia" ja "Kohtaus I".


title: Kari Vehosalo

text: Vehosalo tuo itse kirjoituksissaan esiin taiteensa yhteiskunnallista ulottuvuutta ja erityisesti sen yhteyttä ruumiiseen.


title: Kari Vehosalo

text: Vehosalo kuuluu Taidemaalariliittoon ja Helsingin taiteilijaseuraan.


title: Yhdysvaltain presidentinvaalit 1904

text: Yhdysvaltain presidentinvaalit 1904 järjestettiin 8. marraskuuta 1904. Vaalit voitti selvällä äänienemmistöllä istuva presidentti, republikaani Theodore Roosevelt haastajanaan demokraatti Alton B. Parker.


title: Yhdysvaltain presidentinvaalit 1904


title: Bruce Nauman

text: Bruce Nauman (s. 6. joulukuuta 1941 Fort Wayne, Indiana) on yhdysvaltalainen nykytaiteilija. Nauman on monialainen taiteilija, joka käyttää teoksissaan esimerkiksi video- ja valokuvaa sekä neonvaloja. Nauman tunnetaan myös kuvanveistäjänä, piirtäjänä ja performanssitaiteilijana. Nauman yhdistelee installaatioissaan usein monia eri medioita.


title: Bruce Nauman

text: Naumanin taidetta on hankala rajata mihinkään tiettyyn virtaukseen, mutta hänet on liitetty minimalismiin, käsitetaiteeseen ja body artiin. Teoksissaan hän käsittelee esimerkiksi yhteiskuntaa, ruumiillisuutta ja maailmanpolitiikkaa. Varsinkin hänen varhaisempi materiaalinsa sisälsi usein sanaleikkejä ja visuaalisia vitsejä. Nauman esiintyy itse useissa videoteoksissaan.


title: Bruce Nauman

text: Bruce Nauman kasvoi Yhdysvaltojen Keskilännessä. Hänen isänsä oli insinööri ja Nauman on kertonut kiinnostuneensa itsekin jo varhain tekniikasta ja matematiikasta. Omien sanojensa mukaan hän "tunsi vetoa kaikkea abstraktia kohtaan". Naumanin mukaan hänen moraalisten ja välittävien vanhempiensa vaikutus näkyy hänen taiteessaan. Nauman uskoo, että taiteella on moraalinen ja eettinen tarkoitus.


title: Bruce Nauman

text: Vuonna 1960 Bruce Nauman lähti Wisconsinin yliopistoon opiskelemaan matematiikkaa, fysiikkaa ja taidetta. Vuonna 1964 Nauman siirtyi opiskelemaan taidetta Kalifornian yliopistoon, jossa hän opiskeli muun muassa William T. Wileyn ja Robert Arnesonin alaisuudessa. Maalaamisesta aloittanut Nauman keskittyi Kalifornian yliopistossa opiskellessaan kuvanveistoon, performanssitaiteeseen ja elokuvaan. Vuosien 1965–1966 välillä hän teki yhdeksän elokuvaa, joista kuusi yhteistyönä. Näistä kuuluisin on vuonna 1966 valmistunut "Fishing for Asian Carp", jossa hän kuvasi taidemaalari William Allenia pyydystämässä kalaa. Teos parodioi perinteistä käsitettä kerronnasta ja tarinan kestosta.


title: Bruce Nauman

text: Vuonna 1966 Nauman suoritti Master of Arts -tutkinnon ja siirtyi opettamaan San Franciscon yliopistoon. Samana vuonna hän piti ensimmäisen yksityisnäyttelynsä Leo Castelli Galleryssa Los Angelesissa.


title: Bruce Nauman

text: Nauman on itse sanonut hakeneensa ja saaneensa vaikutteita Marcel Duchampilta, Man Raylta, Samuel Beckettiltä, Aloin Robbe-Grilletiltä, Vladimir Nabokovilta, Steve Reichilta, Philip Glassilta, La Monte Youngilta, Meredith Monkilta ja John Coltranelta.


title: Bruce Nauman

text: Ensimmäisen kerran Bruce Naumanin teoksia nähtiin Suomessa suuressa yhteisnäyttelyssä Expo Stedelijkissä Ateneumissa keväällä 1971. Ars 74:ssä nähtiin Naumanin elokuva ja Ars 95:ssä oli myös hänen teoksiaan. Bruce Naumanin yksityisnäyttely oli Kiasmassa 1998–1999 ja Kiasmassa nähtiin hänen teoksiaan Full House -yhteisnäyttelyssä 2008–2009. Valtion taidemuseon kokoelmassa on yhdeksän Bruce Naumanin teosta, joista kahdeksan on multimedia- ja videoteosta vuosilta 1968–1969 ja yksi grafiikan vedos vuodelta 1997.


title: Yhdysvaltain presidentinvaalit 1900

text: Yhdysvaltain presidentinvaalit 1900 järjestettiin 6. marraskuuta 1900. Vaalit voitti istuva presidentti, republikaani William McKinley haastajanaan demokraatti William Jennings Bryan. McKinley sai äänestyksessä 292 valitsijamiesääntä Bryanin 155 valitsijamiesääntä vastaan.


title: Eero-Tapio Vuori

text: Eero-Tapio Vuori on teatteriohjaaja, joka työskentelee sekä teatterissa että kokeellisten esitysmuotojen parissa. Hänen tavaramerkkinsä ovat teatterin valtavirrasta poikkeavat, uudenlaiseen esityskieleen ja ajatteluun perustuvat teokset. Vuori on Todellisuuden tutkimuskeskuksen perustajajäsen.


title: Jan Björklund

text: Jan Arne Björklund (s. 18. huhtikuuta 1962 Skene, Länsi-Götanmaa) on ruotsalainen poliitikko. Hän toimi opetusministerinä Fredrik Reinfeldtin johtamassa hallituksessa vuosina 2007–2014 ja hallituksen varapääministerinä 2010–2014. Björklund on johtanut liberaaleja syyskuusta 2007 alkaen. Hän toimi Tukholman paikallispolitiikassa ennen nousuaan Ruotsin valtiopäiväedustajaksi vuonna 2006. Koulutustaustaltaan Björklund on upseeri. Hän on naimisissa ja kahden lapsen isä.


title: Jan Björklund

text: Björklundin on nähty edustavan liberaalien oikeistolaisempaa siipeä. Hän on profiloitunut erityisesti koulutuspolitiikassa.


title: Toisissa tiloissa

text: Toisissa tiloissa on helsinkiläinen esitystaiteen kollektiivi, jonka toimintaan kuuluvat jatkuva harjoittelu, harjoite esityksen muotona sekä muodonmuutos harjoitteen aiheena.


title: Toisissa tiloissa

text: Ryhmä kehittää kollektiivisia ruumiillisia harjoitteita, joiden avulla ihmiset pääsevät kontaktiin ei-inhmillisten olemis- ja kokemusmuotojen kanssa eli vierailemaan ”toisissa tiloissa”. Harjoitteita demonstroidaan ja opetetaan yleisölle säännöllisesti erilaisissa tilaisuuksissa ja työpajoissa, Salaisilla uudelleenkoulutusleireillä. Lisäksi ryhmä valmistaa harjoitteisiin pohjaten teemallisia esityskokonaisuuksia, kuten Aniara (2006), Odradek-Muunnelmia (2007) (Kiasma-teatteri), Porosafari (2010) ja Golem-muunnelmia (2011).


title: Toisissa tiloissa

text: Ryhmä kokoaa yhteen joukon eri taiteenalojen tekijöitä, joita yhdistää halu keksiä uudenlaisia esittämisen ja olioiden välisen kohtaamisen muotoja. Ryhmä esiintyy tyypillisimmin perinteisten esitystilojen ulkopuolella, julkisissa tiloissa ja ulkona. Ryhmän koollekutsujana on Esa Kirkkopelto.


title: Mike Milbury

text: Mike Milbury (s. 17. kesäkuuta 1952) on amerikkalainen entinen jääkiekkoilija ja nykyinen televisiokomentaattori. Milbury toimi pitkään myös NHL-joukkue New York Islandersin General Managerina.


title: Mike Milbury

text: Hän on erityisen tunnettu ajastaan NHL-seura New York Islandersin GM:nä. Tuolloin hän sai lempinimen "Mad Mike" tehtyään lähes järjettömiä sopimuksia ja pelaajasiirtoja. Vuonna 2001 hän kauppasi silloisen huippulahjakkuuden, nykyään NHL:n parhaisiin maalivahteihin kuuluvan Roberto Luongon, sekä nuoren suomalaishyökkääjän, nykyisen huippumaalintekijän Olli Jokisen Florida Panthersiin, vaihdossa Mark Parrishiin joka oli tuolloin kolmosketjun mies ja nykyisin jo lopettanut, sekä venäläishyökkääjä Oleg Kvašaan, joka pelaa nykyään KHL:ssä. Kauppaa pidetään yhtenä NHL-historian surkeimmista kautta aikojen.


title: Mike Milbury

text: Samana vuonna Milbury toilaili lisää, annettuaan jo hiipumassa päin olevalle venäläishyökkääjä Aleksei Jašinille 10 vuoden ja 87,5 miljoonan dollarin sopimuksen. Milburyn sai viimein potkut vuonna 2006, jolloin Islandersin kakkosmaalivahdiksi Rick DiPietron taakse jäänyt konkarimaalivahti Garth Snow hälytettiin GM:ksi. Snow osti vuonna 2007 Jašinin ulos sopimuksestaan, joskin Islanders joutui maksamaan Jashinille 2.2 miljoonaa dollaria vuodessa sopimuksen loppuun, eli kauteen 2015 asti. Snow teki ensitöikseen DiPietrolle karmean 10 vuoden sopimuksen 4,5 miljoonan dollarin vuosiansioilla, mikä on osoittautunut lähes yhtä typeräksi liikkeeksi kuin Milburyn sekoilut, sillä DiPietro kärsi lähes jatkuvista loukkaantumisista ja kykeni pelaamaan kevään 2008 jälkeen vain 50 ottelussa.


title: Mike Milbury

text: Islandersin nykyistä kriisiä ja heikkoa menestystä voi ainakin osittain pitää Milburyn syynä, hänen tekemiensä jättisopimusten ja pelaajasiirtojen takia.


title: Elina Pirinen

text: Elina Pirinen (s. 1981) on suomalainen ja kansainvälisesti työskentelevä koreografi-tanssija sekä barokki-indierocksäveltäjä-muusikko, pedagogi ja kuraattori. Hän valmistui tanssitaiteen maisteriksiTeatterikorkeakoulusta vuonna 2008.


title: Elina Pirinen

text: Pirinen opiskeli viulun ja pianonsoittoa, laulua ja teoria-aineita Kuopion konservatoriolla sekä lukuisilla mestarikursseilla, mutta jätti opinnot kesken siirtyessään Teatterikorkeakouluun monitaiteellisiin tanssijan ja koreografin opintoihin.


title: Elina Pirinen

text: Pirinen palkittiin vuonna 2014 Kritiikin Kannuksilla sekä vuonna 2015 Prix Jardin d’Europe koreografiapalkinnolla ImPulsTanz festivaalilla Wienissä.


title: Elina Pirinen

text: Pirisen läheisiä yhteistyötahoja Suomessa ovat Zodiak-Uuden tanssin keskus, Kiasma-teatteri ja Mad House. Pirinen johtaa tanssileiriä Sukset Ristiin Susirajalla Nurmeksessa sekä toimii baroquerock-yhtyeensä koollekutsujana, lauluntekijänä sekä laulaja-urkurina.


title: Elina Pirinen

text: Taidetyön rinnalla hän toimii eläinaktiivina.


title: URB-festivaali

text: URB on nykytaiteen museo Kiasman sekä Kiasma-teatterin järjestämä vuotuinen urbaanin taiteen festivaali Helsingissä. Festivaalin tarkoituksena on esitellä sekä kotimaista että kansainvälistä taidetta varsinkin nuorilta tekijöiltä ja sen ohjelmisto painottuu tanssi- ja esitystaiteeseen.


title: URB-festivaali

text: Festivaalia on järjestetty vuodesta 2000, jolloin URB oli osa Helsingin kulttuuripääkaupunkivuotta. URB-festivaalin alkuperäisenä tarkoituksena oli keskittyä urbaaniin tanssiin, mutta ohjelmisto on vuosien mittaan avautunut myös muille taidemuodoille. Yleistä urbaanin taiteen teemaa lukuun ottamatta festivaalilla ei ole pysyvää formaattia, vaan sen tarkoituksena on toimia kohtaamispaikkana, joka tuottaa uusia ja ajankohtaisia näkyjä nykykulttuuriin.


title: URB-festivaali

text: Vuosina 2011–2016 osa URB-festivaalia on ollut Kesäduuniprojekti, joka on työllistänyt 1990-luvulla syntyneitä nuoria.


title: Katariina Numminen

text: Katariina Numminen on suomalainen teatteriohjaaja ja dramaturgi. Hänen ohjaamiaan esityksiä ovat mm. "Yerma, Coconut Disco - Afrikan ääniä, Karjalala, Opetusnäytelmä" ja "Kolme pientä sisarta". Numminen toimii Viipurin taiteellisessa teatterissa ja Todellisuuden tutkimuskeskuksessa. Nykyisin hän toimii Taideyliopiston Teatterikorkeakoulussa dramaturgian ja draaman kirjoittamisen professorina.


title: Oblivia

text: Oblivia on monitaiteellinen ja kansainvälinen esitystaideryhmä. Oblivian jäsenet ovat Suomesta, Iso-Britanniasta ja Islannista.


title: Oblivia

text: Oblivia on perustettu Helsingissä vuonna 2000. Ryhmän teoksissa muoto ja sisältö ovat yhtä; tyyliä leimaavat konseptuaalisuus, minimalismi ja komiikka. Obliviassa monitaiteellisuus näkyy tekijöiden eri taustojen esiin tuomisessa kollektiivisesti toteutetuissa luomuksissa. Oblivia kiertää useissa eri maissa. "Entertainment Island" -trilogia, joka sai ensi-iltansa Kiasma-teatterissa, on saavuttanut suuren kansainvälisen suosion ja kiertänyt yli kymmenessä maassa.


title: Maurizio Nannucci

text: Maurizio Nannucci (s. 1939 Firenze) on italialainen nykytaiteilija. Hän asuu ja työskentelee Firenzessä ja Badenissa.


title: Maurizio Nannucci

text: Nannucci on työskennellyt monipuolisesti nykytaiteen parissa 1960-luvun puolivälistä alkaen. Hän yhdistelee työssään eri taiteenlajeja kuten videoita, valokuvaa, installaatioita, ääntä, taidekirjoja sekä performanssitaidetta. Hän myös tekee taiteidenvälistä yhteistyötä eri alojen taiteilijoiden kuten runoilijoiden ja arkkitehtien kanssa. Vuonna 1967 Nannucci alkoi käyttää neonvaloja toteuttaa teksti- ja tilainstallaatioita. Nannuccin teoksissa kielellä ja väreillä on vahva asema suhteessa merkitysten muodostumiseen. Taiteilija haluaa töidensä kautta terävöittää katsojiensa visuaalista havaintokykyä. Nannucci on valmistanut valoteoksia myös julkisiin rakennuksiin.


title: Maurizio Nannucci

text: Nannucci on työskennellyt osana kansainvälistä Fluxus-liikettä, johon kuuluu taiteilijoita monilta eri aloilta. Nannuccin kanssa yhteistyötä ovat tehneet esimerkiksi Mario Botta, Stephan Braunfels, Massimiliano Fuksas, Nicholas Grimshaw ja Renzo Piano.


title: Maurizio Nannucci

text: Maurizio Nannucci on osallistunut useisiin kansainvälisiin taidetapahtumiin kuten Venetsian biennaaliin, Kasselin Documentaan sekä Sao Paulon, Sydneyn, Istanbulin ja Valencian biennaaleihin. Hänen teoksiaan on ollut esillä yli 300 museossa ja galleriassa ympäri maailmaa.


title: Maurizio Nannucci

text: Valtion taidemuseon Kiasman kokoelmiin kuuluu Nannuccin valoteos "Enemmän kuin silmä näkee" (1991). Teos koostuu sinisestä loisteputkesta, joka muodostaa tekstin "More than meets the eye".


title: Aune Kallinen

text: Aune Kallinen (s. 1975) on suomalainen, Raaseporissa asuva teatteriohjaaja ja esitystaiteilija.


title: Aune Kallinen

text: Kallinen toimii Teatterikorkeakoulussa yhteisen opetuksen keskuksen johtajana ja esittävien taiteiden lehtorina, opetusalanaan nykyteatteri. Koulutukseltaan hän on Teatteritaiteen maisteri (TeM) ja opiskellut Teatterikorkeakoulussa vuosina 1996–2000 ohjaajantyön koulutusohjelmassa. Hän toimi Ylioppilasteatterin taiteellisena johtajana vuosina 2001–2004 yhdessä ohjaaja Minna Harjuniemen kanssa. Heidät palkittiin Vuoden Kiila -kulttuuripalkinnolla vuonna 2004. Kallinen on toiminut myös Esa Kirkkopellon johtamassa Toisissa tiloissa -taiteilijakollektiivissa ja opettanut teatterikoulussa Mosambikissa.


title: Aune Kallinen

text: Kallinen on kirjoittanut artikkelin teatterin uudesta poliittisuudesta "Nykyteatterikirja - 2000-luvun alun uusi skene" -teokseen (toim. Annukka Ruuskanen LIKE 2011), jossa hän pohtii oman työskentelynsä periaatteita. Hän on problematisoinut töissään eturyhmäpolitiikaksi typistyvää yhteiskunnallista taidetta, valtaa sekä viihdettä. Hän haluaa töissään näyttää sen, että erilaiset poliittiset totuudet voivat elää yhtä aikaa. Henkilökohtaisuus ei tarkoita hänelle itseilmaisua tai halua paljastaa itsestään jotain. Henkilökohtainen on hänelle töissään arvokasta koska se on myös yleistä ja poliittisesti tunnustettua. Hän on pyrkinyt etenkin Yhteiskunnallista liikettä -trilogiassa luomaan yhteisen, moniäänisen, ennalta määrittelemättömän näyttämön yhdessä yleisön kanssa. Esitystä on kuvailtu nykypäivän Joseph Beuysin tyyliseksi.


title: Aune Kallinen

text: Aune Kallinen on tehnyt yhteistyötä muun muassa ohjaaja Minna Harjuniemen, kuvataiteilija Teemu Mäen, kuvataiteilija Jaana Kokon, muusikko Laura Murtomaan, koreografi Jenni Koistisen ja dramaturgi Tuomas Timosen kanssa.


title: Irma Optimisti

text: Irma Optimisti (oik. Irma Anita Luhta; s. 1952 Vaasa) on suomalainen performanssitaiteilija, kuraattori ja kauppatieteiden tohtori.


title: Irma Optimisti

text: Irma Luhta esiintyi ensimmäisen kerran Hopeataivas-performanssilla vuonna 1989. Vuonna 1991 Luhta muutti Turkuun tekemään väitöskirjaa kaaosteoriasta. Toisaalta osallistuminen Helsingin Juhlaviikkojen "Performanssikavalkadiin" aiemmin samana vuonna oli vahvistanut Luhdan identiteettiä performanssitaiteilijana. Irma Luhdasta tuli Irma Optimisti, jonka humoristisissa esityksissä oli nähtävissä feminismiä, matematiikkaa ja kaaosta. Vuonna 1997 Irma Luhta väitteli tohtoriksi aiheenaan rakenteelliset muutokset kompleksisessa systeemissä.


title: Irma Optimisti

text: Vuonna 1999 Irma Optimisti palasi Helsinkiin ja perusti poikansa Lauri Luhdan kanssa Kaapelitehtaan työhuoneelleen tilan, joka sai nimekseen Là-bas. Tilan ympärille muodostui löyhä ryhmä erilaisia taiteen alan toimijoita, jotka järjestivät vuonna 2010 ensimmäisen Là-bas-biennaalin Kiasmassa.


title: Irma Optimisti

text: Irma Optimistia on kutsuttu suomalaisen performanssitaiteen uranuurtajaksi, jonka esitykset herättävät huomiota myös kansainvälisesti. Suomen taideyhdistys myönsi Irma Optimistille tunnustuspalkinnon elämäntyöstä vuonna 2012.


title: Irma Optimisti

text: Irma Optimistille myönnettiin vuoden 2013 Taiteen valtionpalkinto ja Turun kauppakorkeakoulun vuoden opettaja -palkinto.


title: Pikseliähky

text: Pikseliähky on vuodesta 2002 järjestetty vuosittainen pohjoismaiden suurin elektronisen taiteen festivaali, joka tuo yhteen taiteen, designin, teknologian ja tutkimuksen. Festivaalin teemoissa otetaan kantaa ajankohtaisiin yhteiskunnallisiin kysymyksiin. Sen ohjelmistoon sisältyy muun muassa seminaareja, työpajoja, näyttelyitä, performansseja, konsertteja ja klubi-iltoja. Pikseliähkyn (pixelache) nimi viittaa digitaalisen median yliannostuksen aiheuttamaan, päänsärkyyn verrattavissa olevaan tunteeseen .


title: Pikseliähky

text: Pikseliähky toimii kohtaamispaikkana uusmediataiteilijoille sekä esiintymisalustana uusmediateoksille. Se on erityisesti elektronisen taiteen ja sen alakulttuurien festivaali, joka tarjoaa esiintymistilan muun muassa visualisteille (VJ) ja visuaalisia elementtejä sekoittaville live-esiintyjille. Pikseliähky keskittyy esittämään kansainvälisten ruohonjuuritason yhteistöjen, kuten esimerkiksi media-aktivistien ja avoimen lähdekoodin yhteisöjen, toimintaa. Festivaalin tavoite on toimia siltana perinteisten luovien alojen sekä nopeasti kehittyvien elektornisten alakulttuurien välillä.


title: Pikseliähky

text: Pikseliähkyn myötä on syntynyt kansainvälinen festivaalien Pixelache Network, johon kuuluvat Pixelvärk (Tukholma), Piksel (Bergen), Pikslaverk (Reykjavik), Mal au Pixel (Pariisi), PixelIST (Istanbul), Pixelazo (Santa Marta, Kolumbia) ja Afropixel (Dakar, Senegal).


title: Pikseliähky

text: Pikseliähky järjestettiin ensimmäistä kertaa keväällä 2002 Lasipalatsissa. Suurin osa ohjelmistosta rakentui esityksistä, puheista ja työpajoista. Festivaalin aikana nähtiin yli 15 paikallisen taiteilijan ja taiteilijaryhmän teosta. Yleisöä festivaaleilla oli yhteensä noin 200. Lisäksi festivaalien taiteilijoita esiintyi klubitapahtumissa. Pikseliähkyyn osallistui yksi kansainvälinen mediataiteilija, yhdysvaltalainen Jarryd Lowder.


title: Pikseliähky

text: Vuoden 2003 Pikseliähky järjestettiin Kiasma-teatterissa ja tapahtuman pääteemana oli Videojukka. VJ-kulttuurin taustoja käsiteltiin muun muassa elokuvan ja mediataiteen näkökulmasta. Festivaalin järjestäjinä olivat Olento.fi sekä Amfibio.org.Pikseliähkyyn otti osaa 100 taiteilijaa, joista 24 oli kansainvälisiä vierailijoita. Festivaali jatkui kiertueena saman vuoden kesäkuussa New Yorkiin ja Montrealiin. Vuoden 2003 Pikseliähky kokosi suomalaisen VJ-kulttuurin tekijät ensimmäistä kertaa yhteen.


title: Pikseliähky

text: Pikseliähky avattiin vuonna 2004 Tukholmassa, josta se jatkoi Helsinkiin. Vuoden teemana oli audiovisuaalinen arkkitehtuuri ja Helsingissä esityksiä nähtiin muun muassa Kiasma-teatterissa. Festivaalin osallistui yli 100 taiteilijaa ja yleisöä oli noin 6 000. Audiovisuaalisen arkkitehtuurin keinoin Pikseliähkyssä tarkasteltiin, kuinka digitaalinen media voi tulla osaksi arkkitehtuuria ja julkista tilaa. Tapahtuman aikana järjestettiin muun muassa The Locative Media -työpaja, joka oli osa kuuden työpajan sarjaa trans-kulttuurisesta kartoittamisesta. Festivaalin avasi kotimainen "Harmaa Vyöhyke Kelimatriisi". Tämä audiovisuaalinen konsertti oli osa Maisemasämplääjät kokonaisuutta, johon kuuluivat Sami Järvenpään ja Sami Klemolan Kampin työmaa-alueen esteti-SOINTI projekti, Davod Crawfordin Stop Motion Studies sekä australialaisen Jodi Rosen Singing Bridges. Pikseliähkyn järjesti Piknik Frequency ry yhdessä Kiasma-teatterin kanssa. Piknik Frequency on yhdistys, jolla on päävastuu Pikseliähkyn järjestämisessä, mutta festivaalien järjestämiseen osallistuu myös ryhmä erilaisia verkostoja, kuten Amfibio-kollektiivi, Olento Oy sekä Katastro.fi. Jokaisella verkostolla on tietty tehtävänsä, kuten Amfibiolla VJ-kulttuurin kehittäminen. Olento on taas tuotantoyhtiö, joka tarjoaa koulutus- ja konsultointipalveluita. Katastron jäsenet ovat taas kiinnostuneita erityisesti kokeellisen mediataiteen kentästä ja sen tutkimuksesta.


title: Pikseliähky

text: Pikseliähkyn teemana oli vuonna 2005 Dot Org Boom ja se keskittyi avoimen sisällön aloitteisiin, media aktivismin verkostoihin sekä kansalaisjärjestöjen ja avoimen koodin yhteisöjen toimintaan. Kaikki festivaalin esiintyjät jakoivat saman voittoa tavoittelemattomaan ja avoimeen koodiin perustuvan ideologian. Dot Org Boomin alla tapahtumassa oli kolme teemaa: VJ-kulttuuria, kokeellinen vuorovaikutus ja elekrtoniikka, sekä vuorovaikutuksellinen ja osallistava elokuva. Tapahtumaan osallistui yli 100 taiteilijaa ja noin 6 000 katsojaa. Esillä olleet projektit olivat pääasiallisesti prototyyppejä ja suuremman yleisön nähtävillä ensimmäistä kertaa. Festivaalin järjesti Piknik Frequency ry sekä Kiasma-teatteri.


title: Pikseliähky

text: Festivaalin päätapahtumapaikat olivat Kiasma-teatteri sekä Pohjoismaiden Nykytaiteen instituutin Nifcan projektitila Suomenlinnassa. Wikipediaa Pikseliähkyssä oli esittelemässä ranskalaisen Wikimedia Foundation -edustaja Florence "Ant Here" Devouard. Lisäksi esittelyssä oli mm. Stremtime -projekti, joka rakentaa internetin ja ilmaisohjelmien avulla riippumattomia kommunikaatiokanavia Irakiin.


title: Dan Perjovschi

text: Dan Perjovschi (s. 1961, Sibiu) on romanialainen kuvataiteilija, pilapiirtäjä ja kolumnisti. Perjovschi on tullut tunnetuksi piirustusinstallaatioistaan, jotka kommentoivat politiikan ja taidemaailman ajankohtaisia aiheita.


title: Dan Perjovschi

text: Perjovschi opiskeli taidemaalariksi, mutta Nicolae Ceaușescun diktatuurin luhistuminen ja poliittiset muutokset rohkaisivat Perjovschia kohti poliittisempaa taidetta ja karikatyyrejä. Hän on työskennellyt romanialaisen "Revista 22" -lehden pilapiirtäjänä ja kolumnistina vuodesta 1991 alkaen.


title: Dan Perjovschi

text: Perjovschi piirtää installaationsa suoraan näyttelytilan seinään, lattiaan tai ikkunaan. Installaatioiden teemat vaihtelevat yleismaailmallisista ongelmista makrotason kysymyksiin. Usein toistuvia aiheita ovat muun muassa rahatalous, Euroopan unioni, globalisaatio, uskonto sekä idän ja lännen suhteet. Keskeinen osa Perjovschin työskentelyä on paikallisen kulttuurin ja ympäristön havainnointi ja niistä ammentaminen. Taiteilija kerää ja hahmottelee jatkuvasti uusia kuva-aiheita luonnoskirjaansa, joka kulkee mukana kaikkialle. Perjovschin kuvakielen juju on monimutkaisten asioiden pelkistämisessä. Hänen töissään on myös paljon huumoria, ironiaa ja satiiria.


title: Dan Perjovschi

text: Vuonna 1999 Perjovschi edusti Romaniaa Venetsian biennaalissa. Lattiaan toteutettu romanialaista identiteettiä ja Eurooppa-suhdetta pohtiva teos oli symbolisesti biennaalikävijöiden tallottavana. Viimeisen kymmenen vuoden aikana Perjovschin installaatioita on ollut esillä lukuisissa taidemuseoissa ympäri maailman, kuten Pariisin Pompidou-keskuksessa, Lontoon Tate Modernissa, New Yorkin Museum of Modern Artissa ja Tukholman Moderna Museet'ssa. Perjovschin ensiesiintyminen Suomessa on Nykytaiteen museo Kiasmassa keväällä 2013.


title: Lauri Anttila

text: Lauri Juhani Anttila (s. 24. huhtikuuta 1938 Oulu) on suomalainen kuvataiteilija ja Suomen ensimmäisiä käsitetaiteilijoita. Hän on ollut myös merkittävä kuvataidemaailman taustavaikuttaja toimiessaan opettajana ja eri järjestötehtävissä. Anttila on kirjoittanut taiteesta monilla foorumeilla.


title: Lauri Anttila

text: Anttila opiskeli Lahden Taideyhdistyksen koulussa vuosina 1959–1960 ja Suomen Taideakatemian koulussa 1960–1961. Hän valmistui vuonna 1965 sisustusarkkitehdiksi Taideteollisesta oppilaitoksesta. Anttila työskenteli Alppilan yhteislyseon käsityönopettajana vuosina 1964–1965 ja Helsingin yhtenäiskoulussa vuonna 1974. Taideteollisessa oppilaitoksessa vuosina 1965–1969 ja 1970–1971. Vuosina 1969–1982 hän oli Arkkitehtitoimisto Arno Ruusuvuoren suunnittelijana.


title: Lauri Anttila

text: Vuosina 1973–1976 ja 1978–1981 Anttila opetti Taideteollisessa korkeakoulussa sekä vuosina 1981–1984 Suomen Taideakatemian koulussa. Kuvataideakatemiassa hän oli yliopettaja 1986–1989, rehtori 1988–1994 ja professori 1989–2001. Anttila on Kuvataideakatemiaan perustamansa tila-aikataiteen osaston emeritusprofessori. Hän on kunniatohtori sekä Kuvataideakatemiassa että Lapin yliopiston taiteiden tiedekunnassa.


title: Lauri Anttila

text: Anttilan taidekäsitystä luonnehtii tutkiva asenne. Hänen taiteensa lähtee usein luonnon havainnoinnista, mihin hän käyttää tieteen menetelmiä. Havaintonsa hän esittää taiteen keinoin. Anttila liikkuu tieteen ja taiteen rajamailla ja hänen teostensa taustalla on usein muiden kuvataiteilijoiden, kirjailijoiden, säveltäjien tai tutkijoiden teoksia. Esimerkkinä Anttilan työskentelystä ovat hänen lukuisat julkiset tilataideteoksensa, joissa hän hyödyntää esimerkiksi omia tähtitieteeseen perustuvia havaintojaan. Tällainen on muun muassa vuonna 2010 Helsingin Kaivopuistoon valmistunut aurinkokelloveistos "Helios".


title: Lauri Anttila

text: Teoksessa "Kunnianosoitus Werner Holmbergille" on lähtökohtana taide: Anttila viittaa 1850-luvun maisemamaalaukseen. Hän selvitti, missä Werner Holmberg luonnosteli tunnetun maalauksensa "Maantie Hämeessä (Helteinen kesäpäivä)" 1860 ja käveli samoilla seuduilla keräten esineitä, nauhoittaen ääniä, valokuvaten, piirtäen ja kirjoittaen päiväkirjaa. Tulokset hän esitteli vitriinissä.


title: Lauri Anttila

text: Anttila on alusta lähtien soveltanut taiteessaan toisaalta satunnaisuutta, toisaalta systematiikkaa ja haastanut siten käsitystä taiteesta, joka perustuu taiteilijan tietoisiin päätöksiin tai itseilmaisuun.


title: Lauri Anttila

text: Lähde


title: Collegium Musicum Turku

text: Collegium Musicum Turku (CMT, ent. Kampus sinfonietta) on Turun yliopiston piirissä toimiva sinfoniaorkesteri, jonka soittajista suurin osa opiskelee turkulaisissa korkeakouluissa. Vuoden 2013 alusta lähtien orkesterin kapellimestarina ja taiteellisena johtajana on toiminut Satu Simola.


title: Collegium Musicum Turku

text: Orkesteri perustettiin alun perin vuonna 1927 ja sen toiminta jatkui aina 1990-luvun alkupuolelle asti. Uusi opiskelijaorkesteri Turun yliopistolle syntyi vuonna 2004, kun kapellimestari Markus Yli-Jokipii perusti Kampus sinfonietan. Vuoden 2012 alusta Kampus sinfonietta otti käyttöönsä vanhan emo-orkesterinsa nimen ja jatkaa näin Turun yliopiston orkesteriperinteitä nimellä Collegium Musicum Turku.


title: Collegium Musicum Turku

text: CMT:n kapellimestareina ovat vuosien 1927-2012 aikana toimineet mm. Rudolf Nienstedt, Juhani Numminen, Ilari Lehtinen, Osmo Vänskä sekä Markus Yli-Jokipii, joka johti orkesteria vuosina 2004-2012. Vuosina 2008-2010 orkesterin nimikkosäveltäjänä toimi Lauri Mäntysaari. Orkesterin solisteina ovat viime vuosina esiintyneet mm. sopraanot Kaisa Ranta, Mia Heikkinen ja Pia Pajala, urkurit Markku Hietaharju ja Marko Hakanpää, klarinetisti Henna Jämsä sekä alttoviulisti Riikka Repo.


title: Collegium Musicum Turku

text: CMT esiintyy erilaisissa kokoonpanoissa jousikvartetista aina sinfoniaorkesteriin saakka. Sen ohjelmistoon kuuluu useita klassis-romanttisen orkesterimusiikin perusteoksia, kuten Ludwig van Beethovenin, Franz Schubertin ja Jean Sibeliuksen sinfonioita. Orkesteri soittaa myös kevyttä musiikkia, ja sen viime vuosina järjestämät Swing & Dance -tanssiaiset ovat olleet suosittuja tapahtumia.


title: Collegium Musicum Turku

text: Orkesterin taustaorganisaatio on Collegium Musicum Turku ry, joka on Turun yliopiston ylioppilaskunnan alayhdistys.


title: Collegium Musicum Turku

text: Collegium Musicum Turku


title: Finnish Open (darts)

text: Finnish Open on vuodesta 1981 lähtien Suomessa järjestetty darts-kilpailu. Sen järjestäjänä toimii Suomen Dartsliitto ja se on merkittävin suomalainen darts-kilpailu. Finnish Openin voittaja saa paikan World Masters -kilpailuun.


title: Finnish Open (darts)

text: Finnish Openin pääsarjoina ovat miesten ja naisten 501 singelisarjat sekä miesten ja naisten parikisat. Lisäksi mukana on juniorien ja seniorien kilpailuja.


title: Petri Virtanen (taiteilija)

text: Petri Heikki Virtanen (s. 12. helmikuuta 1961 Lohja) on suomalainen taiteilija ja valokuvaaja. Hänet tunnetaan myös taiteilijanimillä ”Visio” ja ”Graveyard Virtanen”. Virtasen taiteellinen tuotanto käsittää musiikkia, taidevalokuvaa ja videotaidetta.Petri Virtanen on ollut mukana myös nykytaiteen museo Kiasman kokoelmanäyttelyssä Yöjuna – surrealistisia reittejä Kiasman kokoelmiin (2003), jossa esillä ollut valokuvateos on osa Kiasman kokoelmia.


title: Petri Virtanen (taiteilija)

text: Petri Virtanen on ennen nykyistä yhtyettään Petroleum Basea kuulunut Elastic Boredomiin, AAARGHH!iin, Purple Vomitiin, Dark Pulpiin, Succubusiin ja Aquasaurukseen.


title: Napoleon Pink Horse

text: Napoleon Pink Horse on suomalainen taiteilijaryhmä, joka yhdistää esityksissään eri taiteenlajeja. Poikkitaiteelliset performanssit sisältävät muun muassa musiikkia, laulua, tanssia ja spoken wordia.


title: Napoleon Pink Horse

text:
Ryhmän jäseniä ovat muusikko Miikka Ahlman, kirjailija Timo Heinonen, tanssija Elina Pirinen ja näyttelijä Tuukka Vasama.
Napoleon Pink Horse oli esillä Kiasman Thank You for the Music -näyttelyn yhteydessä. Kiasma-teatterissa 24. maaliskuuta 2012 ensi-iltansa saanut esitys oli Kiasma-teatterin ja Esitystaiteen seuran tuottama.


title: Napoleon Pink Horse

text: Ryhmä pyrkii tuomaan musiikkia perinteiseen teatteriympäristöön ja ylittämään musiikkiesitysten ja teatteriesitysten välisiä rajoja lisäten performansseihin myös muiden taiteenalojen elementtejä. Tarkoituksena on yhdistää kunkin taiteilijan oman alan vahvuuksia.


title: Joakim Eskildsen

text: Joakim Eskildsen (s. 1971, Kööpenhamina) on tanskalainen valokuvataiteilija.


title: Joakim Eskildsen

text: Eskildsen oli Kööpenhaminassa Rigmor Mydtskovin oppilas ja lähti vuonna 1994 Suomeen Taideteolliseen korkeakouluun opiskelemaan valokuvauskirjan tekoa Pentti Sammallahden oppiin. Eskildsen asuu Kööpenhaminan lähellä.


title: Joakim Eskildsen

text: Vuodesta 2000-2006 Eskildsen on yhdessä kirjailija Cia Rinnen kanssa tutkinut romaneja useissa maissa (lähinnä Itä-Euroopassa), sekä muita etnisiä kansoja Intiassa, jotka ovat todennäköisesti sukua romaneille. Tämän työn hedelmät löytyvät kirjasta "The Roma Journeys", joka kertoo romanien elämästä teksteillään ja yli 200 valokuvallaan.


title: Elina Saloranta

text: Elina Saloranta (s. 1968) on suomalainen kuvataiteilija. Saloranta työskentelee pääasiassa liikkuvan kuvan parissa. Vuonna 1997 Saloranta oli vapaaehtoisena Sambiassa opettamassa taidetta. Pakolaisleirillä hän kuvautti itsestään kuvasarjan jossa hän osallistuu leirin asukkaiden arkisiin askareisiin nunnan asuun pukeutuneena. Kuvasarjan kuvia oli mukana Kiasman ARS 11 -näyttelyssä.


title: Elina Saloranta

text: Saloranta opiskeli vuosina 1988-1989 taidetta Taideteollisessa korkeakoulussa, 1989-1996 Kuvataideakatemiassa sekä vuosina 1999-2002 The School of the Art Institute of Chicago -oppilaitoksessa valmistuen taiteen maisteriksi. Tällä hetkellä hän on Kuvataideakatemian tohtorikoulutusohjelmassa.


title: Mihail Clodt von Jürgensburg

text: Paroni Mihail Konstantinovitš Clodt von Jürgensburg (; 11. tammikuuta 1833 Pietari - 29. toukokuuta 1902 Pietari) oli venäläinen realistinen maisemamaalari.


title: Mihail Clodt von Jürgensburg

text: Mihail Clodt syntyi vapaaherralliseen Clodt von Jürgensburgin perheeseen. Hänen isänsä Konstantin Clodt oli Venäjän ensimmäinen puukaivertaja ja hänen setänsä Peter Clodt von Jürgensburg oli kuuluisa venäläinen kuvanveistäjä. Mihail Clodt von Jürgensburgin sisko oli Suomeen asettunut kulttuurivaikuttaja Elisabeth Järnefelt, ja hän oli näin muun muassa taidemaalari Eero Järnefeltin eno.


title: Mihail Clodt von Jürgensburg

text: Hän oppi piirtämään Pietarin Kaivosinstituutissa, sitten Keisarillisessa taideakatemiassa vuosina 1851–1858. Saatuaan kultamitalin hänelle myönnettiin kolmivuotinen apuraha maalauksen opiskeluun Ranskassa, Sveitsissä ja Italiassa, mutta hän palasi matkoiltaan vuoden kuluttua. Hän valitti, etteivät ulkomaalaiset maisemat inspiroineet häntä ja että ranskalainen ja italialainen maalauskoulukunta on venäläistä huonolaatuisempaa. Palaamisensa jälkeen Clodt sai luvan käyttää loput apurahoistaan Venäjällä matkusteluun.


title: Mihail Clodt von Jürgensburg

text: Vuonna 1863 Clodt sai tunnustusta teoksestaan "Iso tie syksyllä". Jopa korkeammat ylistykset hän sai teoksestaan "Kynnöksellä" (1872) ja "Metsätie puolenpäivän aikaan" (1878). Tarkkailijat ylistivät hänen omistautumistaan venäläiselle maisemalle, yksityiskohtien huomioimiselle ja hänen teostensa stereoskooppisuutta. Toisaalta suosittu taidekriitikko Vladimir Stasov näki monissa Clodtin teoksissa pikkumaista naturalismia ja "orjallista todellisuuden seuraamista". Esimerkkinä tällaisesta teoksesta hän piti teosta "Lehmät juomassa" (1879). Niin omistautumisellaan venäläiselle maisemalle ja pikkumaisessa naturalismissaan Clodt oli todennäköisesti Ivan Šiškinin edeltäjä.


title: Mihail Clodt von Jürgensburg

text: Mihail Clodt oli Vaeltajien perustajajäsen, mutta Vaeltajat eivät pitäneet häntä yhtenä omistaan. Se johtui osittain Clodtin terävästä kritiikistä ja erityisesti sen vuoksi, että hän piti professuurinsa Keisarillisessa taideakatemiassa (1871–1886). Kritisoituaan erityisen terävästi Arhip Kuindžia Clodt pakotettiin katkaisemaan välinsä Vaeltajiin. Pian hän vetäytyi myös Taideakatemiasta.


title: Mihail Clodt von Jürgensburg

text: Clodt ei maalannut mitään arvokasta 1870-luvun jälkeen. Puoliksi sokea ja taloudellisesti murtunut taiteilija kuoli vuonna 1902.


title: IC-98

text: IC-98 on vuonna 1998 perustettu turkulainen taiteilijaryhmä, jonka taidetta on luonnehdittu käsitetaiteeksi. Ryhmän muodostavat Patrik Söderlund (s. 1974) ja Visa Suonpää (s. 1968).


title: IC-98

text: Kotisivuillaan ryhmä kertoo tähtäävänsä vapaan ajattelun ihanteeseen. Se on kiinnostunut tapahtumista, joita ei ole järjestetty, asioiden mielikuvituksellisista yhteyksistä ja historian läsnäolosta arjessa. Tärkeitä asioita IC-98:n taiteessa ovat myös ruumiin politiikka, sosiaaliset rakenteet ja arkkitehtoniset rakennelmat, seurannan mekanismit ja tavat paeta niitä. Piirrokset, animaatiot ja kirjat, jotka ovat ryhmän tavallisimpia mediumeja, ovat monitulkintaisia yhdistelmiä erilaisista tiedon lähteistä. Ne ovat "näyttämöitä, eläviä tauluja; teatteri, jossa maailma IC-98:n mukaan esitetään."


title: IC-98

text: Vuonna 2009 IC-98 sai Kuvataiteen valtionpalkinnon sekä voitti Turku biennaalin. Valtion kuvataidetoimikunnan palkintoperusteluissa kuvattiin ryhmän yhdistävän filosofisen ajattelun, tutkivan asenteen ja kuvataiteellisen ilmaisun. IC-98 on toteuttanut teoksiaan esimerkiksi kirjoina, animaatioina ja installaatioina.


title: IC-98

text: Söderlund ja Suonpää tapasivat opiskellessaan kulttuurihistoriaa Turun yliopistossa, ja alun perin ryhmän tarkoitus oli tuoda akateeminen kirjoittaminen julkiseen tilaan. Ryhmän alkuperäinen nimi oli Iconoclast ja siihen kuului kolmantena jäsenenä Juha Vitikainen.


title: IC-98

text: Lokakuussa 2013 IC-98 nimettiin Ars Fennica -ehdokkaaksi. He voittivat lopulta yleisöäänestyksen.


title: IC-98

text: Tammikuussa 2014 IC-98 valittiin Suomen edustajaksi Venetsian biennaaliin 2015.


title: IC-98

text: Joulukuussa 2015 IC-98:n projekti "Khronoksen talo" valittiin raumalaisen Lönnströmin taidemuseon ensimmäiseksi nykytaiteen projektiksi.


title: IC-98

text: IC-98 edusti Suomea Alvar Aalto -paviljongissa Venetsian biennaalissa 2015 installaatiollaan "Tunnit, ajat, iäisyydet". Teos tutkii ihmisen jälkeistä aikaa ja yhdistelee piirrosanimaatiota, ääntä ja materiaalisia elementtejä. Teos on itsenäinen osa taiteilijaduon "Abendland"-teossarjaa. Äänimaiseman sävelsi Max Savikangas. Näyttelyn kuratoi Framen ohjelmapäällikkö Taru Elfving.


title: IC-98

text: Lönnströmin taidemuseo ja IC-98 toteuttavat yhteistyössä "Khronoksen talo" -projektin vuosina 2016–2017. "Khronoksen talo" on asumaton kiinteistö, joka on ympäröity portittomalla aidalla ja jätetty ajan jumala Khoronoksen asunnoksi. Aika tekee kiinteistöllä tehtävänsä. IC-98 pyrkii takaamaan kiinteistön koskemattomuuden virallisilla luvilla ja sopimuksilla. Tavoitteena on perustaa suojelualue, ihmisistä vapaa ei-kenenkään maa. "Khronoksen talo" on yhdistelmä ihmisen rappeutuvaa kulttuuriperintöä sekä kuolevaa ja uudelleen kasvavaa luontoa.


title: IC-98

text: "Khronoksen talo" sijaitsee Pöytyällä Varsinais-Suomessa. IC-98 löysi sopivan kiinteistön syksyllä 2016 ja lahjoitti sen Pöytyän kunnalle.


title: Pedro Morales

text: Pedro Andrés Morales Flores (s. 25. toukokuuta 1985 Hualpén, Chile) on chileläinen jalkapalloilija. Hän edustaa kanadalaista Vancouver Whitecapsia ja on pelipaikaltaan hyökkäävä keskikenttäpelaaja.


title: Pedro Morales

text: Morales siirtyi vuonna 2007 kasvattajaseurastaan Club Deportivo Huachipatosta Universidad de Chileen. Hän teki ensiesiintymisensä joukkueessa kesällä 2007 hieman ennen kevätkauden (Clausura) alkua. Hän teki kevätkauden aikana yhteensä 13 maalia ja oli näin sarjan toiseksi paras maalintekijä.


title: Pedro Morales

text: 11. kesäkuuta 2008 Morales teki viisivuotisen sopimuksen kroatialaisen Dinamo Zagrebin kanssa. Hän sai toisella kaudellaan lisää vastuuta ja nousi joukkueen avauskokoonpanoon.


title: Pedro Morales

text: Tammikuussa 2013 hän siirtyi loppukauden kestävällä lainasopimuksella espanjalaisseura Málagaan.


title: Harri Pälviranta

text: Harri Pälviranta (s. 27. heinäkuuta 1971, Tampere) on suomalainen valokuvataiteilija, joka tarkastelee dokumentaarissa teoksissaan väkivaltaa ja maskuliinisuutta. Pälviranta on käsitellyt kuvissaan muun muassa pahoinpideltyjä ihmisiä, kouluampumisia ja asekulttuuria. Pälvirannan erityiskiinnostus on dokumentarismi, jota hän pohtii paitsi teoksissaan myös väitöskirjassaan.


title: Harri Pälviranta

text: Pälvirannan mielestä väkivallan ja yhteiskunnallisten aiheiden käsittely taiteen keinoin on tärkeää, koska eräs taiteen tarkoituksista on katsoa tavallisuutta – ja väkivalta on jotain, joka on läsnä arjessamme päivittäin. Pälvirannan mielestä kuvataiteenkin tulisi käsitellä yhteiskunnallisia asioita ja osallistua hyvästä elämästä käytävään keskusteluun samalla tavalla kuin mitä teatterissa ja kirjallisuudessa tehdään. Pälvirannan mukaan yksi väkivaltaa kuvaavan taiteen tehtävistä on eettisten kysymysten pohtiminen.


title: Harri Pälviranta

text: Vuonna 2012 Pälviranta teki väitöskirjan väkivaltaa kuvaavan dokumentaarisen taiteen vastaanotosta. Väitöskirjassa katsojien kokemuksia ja tulkintoja selvitettiin kyselylomakkein ja haastatteluin. Tutkimuksessa käy ilmi, että kuvat herättävät katsojissa tunteita ahdistuksesta ja inhosta sääliin ja myötätuntoon. Kuvat kuitenkin vetävät samaan aikaan houkuttelevina vaikka ne koetaan samalla luotaantyöntäviksi. Tutkimuksessa katsojat pohtivat myös väkivallan kuvaamisen hyväksyttävyyttä. Pälvirannan väitöskirja "Toden tuntua galleriassa" palkittiin vuoden 2012 kauneimpana tietokirjana.


title: Harri Pälviranta

text: Pälvirannan teokset ovat herättäneet kiinnostusta myös kansainvälisessä lehdistössä. Vuonna 2007 hänen "Hakatut"-sarjansa palkittiin PhotoEspana-festivaaleilla Descubrimientos-palkinnolla. Pälvirannan teoksia on ollut esillä yli sadassa näyttelyssä yli kahdessakymmenessä maassa ja hänen teoksistaan on useissa suomalaissa taidekokoelmissa.


title: Harri Pälviranta

text: Pälviranta on valmistunut vuonna 2000 valokuvaajaksi Turun taideakatemiasta ja vuonna 2005 filosofian maisteriksi Turun yliopiston mediatutkimuksen oppiaineesta. Vuonna 2012 hän valmistui taiteen tohtoriksi Aalto-yliopiston Taiteiden ja suunnittelun korkeakoulusta.


title: Arhip Kuindži

text: Arhip Ivanovitš Kuindži (; ; 27. tammikuuta 1841 tai 1842 Mariupol – 24. heinäkuuta 1910 Pietari) oli venäläinen maisemamaalari.


title: Arhip Kuindži

text:
Arhip Kuindži syntyi tammikuussa 1841 Mariupolissa nykyisessä Ukrainassa, mutta vietti nuoruutensa Taganrogissa. Hän kasvoi köyhässä perheessä, ja hänen isänsä oli kreikkalainen suutari Ivan Hristoforovitš Kuindži. Arhip menetti vanhempansa kuuden vuoden iässä, joten hänen täytyi itse hankkia elantonsa työskentelemällä kirkonrakennustöissä, laiduntamalla kotieläimiä ja työskentelemällä kauppiaan apulaisena. Viiden vuoden ajan 1860-1865 Arhip Kuindži työskenteli Isakovitšin valokuvastudion retusoijana Taganrogissa. Kuindži yritti perustaa oman valokuvastudion, mutta se ei menestynyt. Tämän jälkeen Kuindži muutti Pietariin.
Hän opiskeli maalaamista etupäässä itsenäisesti Keisarillisessa taideakatemiassa vuodesta 1868 alkaen (täysjäsen 1893 alkaen). Hän oli yksi Vaeltajien perustajista vuonna 1870. Hänen varhaisimmissa töissään voidaan nähdä Ivan Aivazovskin vaikutusta.


title: Arhip Kuindži

text: Vuonna 1872 taiteilija jätti akatemian ja alkoi toimia itsenäisesti. Maalaus "Valamon saarella" oli ensimmäinen Pavel Tretjakovin taiteilijalta hankkima teos. Vuonna 1873 Kuindži asetti näytteille teoksensa "Lumi", josta hän sai pronssimetallin Lontoon Kansainvälisessä taidenäyttelyssä vuonna 1874. 1870-luvun puolivälissä Kuindži teki lukuisia maalauksia, joiden maisema-aihe oli suunniteltu konkreettiseksi sosiaaliseksi mielleyhtymäksi Vaeltajien hengessä ("Unohdettu kylä", 1874, Tretjakovin galleria).


title: Arhip Kuindži

text: Kypsällä kaudellaan Kuindži tavoitteli ilmaisuvoimaisinta luonnontilaisen valaistuksen siirtämistä kankaalle. Hän käytti silmämääräistä sommitelmaa luoden panoraamamaisia näkymiä. Valoefektejä ja voimakkaita värejä pääasiallisina sävyinä käyttämällä hän loi illuusion valaistuksesta ("Ilta Ukrainassa", 1876; "Koivulehto", 1879; "Ukonilman jälkeen", 1879; kaikki Tretjakovin Galleriassa - "Yö Dneprillä", 1880, Venäläinen museo). Hänen myöhäisiä töitään leimaa värien käytön koristeelliset efektit.


title: Arhip Kuindži

text: Kuindži luennoi Keisarillisessa taideakatemiassa professorina vuodesta 1892 alkaen ja johtavana maisemamaalauksen professorina vuodesta 1894. Hänet erotettiin vuonna 1897 hänen tuettuaan protestoivia opiskelijoita. Hänen oppilaidensa joukossa olivat muun muassa Arkadi Rylov, Nikolai Roerich, Konstantin Bogajevski sekä muita.


title: Arhip Kuindži

text: Arhip Kuindži kuoli Pietarissa vuonna 1910. Hänet haudattiin Aleksanteri Nevskin luostarin Tihvinän hautausmaalle.


title: Tranebergs Idrottsplats

text: Tranebergs Idrottsplats oli vuonna 1911 käyttöön otettu jalkapallostadion, joka sijaitsi Tukholmassa Tranebergin kaupunginosassa. Djurgårdens IF:n rakentama stadion toimi seuran kotikenttänä vuoteen 1935, jolloin alueen vuokrasopimus päättyi ja seura siirtyi nykyiselle kotiareenalleen Tukholman olympiastadionille.


title: Tranebergs Idrottsplats

text: Tranebergs IP:llä pelattiin vuonna 1912 kolme Tukholman olympialaisten jalkapallo-ottelua; Suomi–Italia, Suomi–Venäjä sekä Itävalta–Norja. Usean kilometrin päässä kaupungin keskustasta sijainneella kentällä pelatut ottelut eivät muodostuneet suureksi menestykseksi, jokaista kamppailua seurasi vain muutamia satoja katsojia.


title: Tranebergs Idrottsplats

text: Nykyään Tranebergin kentän alue on pääosin puistona. Sen laidalle on myös rakennettu asuintaloja.


title: Kondan piiri

text:
Kondan piiri () on Hantien ja mansien autonomisen piirikunnan lounaisosassa, Venäjällä sijaitseva paikallishallinnon ylemmän tason alue. Kunnallispiiri on saanut nimensä Obin vesistöön kuuluvan Irtyšin sivujoki Kondasta, jonka varrella piiri sijaitsee. Alue on historiallisesti ollut mansien maata. Sittemmin muun muassa neuvostovalta ja piirikunnasta löytyneet öljykentät ovat aiheuttaneet muuttoliikkettä ja merkittävää väestönkasvua piirissä, jolloin alkuperäisasukkaiden suhteellinen osuus on vähentynyt.
Kunnallispiirissä asui Venäjän vuoden 2010 väestönlaskennan mukaan 34 494 henkeä. Piirin hallinnollinen keskus on Mežduretšenski, joka on 11 058 asukkaan (2010) kaupunkityyppinen taajama. Se sijaitsee linnuntietä noin 233 kilometriä piirikunnan pääkaupunki Hanty-Mansijskista lounaaseen. Maantieteellisesti Kondan kunnallispiirin sisälle sijoittuu Urain kaupunkipiiri (39 457 as. 2010), joka on erillinen paikallishallinnon ylemmän tason alueensa.


title: Kondan piiri

text: Paikallishallinnon yksityiskohtaisemmalla tasolla Kondan kunnallispiiri jakautuu viiteen kaupunkikuntaan (gorodskoje poselenije) ja viiteen maalaiskuntaan (selskoje poselenije). Mikäli kaupunkikuntien väestö asui kuntakeskuksena toimivassa kaupunkityyppisessä taajamassa, heidät katsotaan kaupunkilaisiksi. Kahden kaupunkikunnan väestöstä osa asui kuitenkin maaseudulla. Heidät katsotaan maaseutuväestöksi maalaiskuntien asukkaiden tapaan. Kondan piirin kunnat ovat vuoden 2010 väestönlaskennan asukaslukuineen:


title: Degerby (täsmennyssivu)

text: Degerby voi tarkoittaa seuraavia paikkoja:


title: Degerby (täsmennyssivu)

text: Suomessa:


title: Degerby (täsmennyssivu)

text: Ruotsissa:


title: Sovetskin piiri (Hanti-Mansia)

text:
Sovetskin piiri () on Hantien ja mansien autonomisen piirikunnan länsiosassa, Venäjällä sijaitseva paikallishallinnon ylemmän tason alue.
Kunnallispiirissä asui Venäjän vuoden 2010 väestönlaskennan mukaan 48 059 henkeä. Piirin hallinnollinen keskus on Sovetskin kaupunki (26 495) henkeä (vuonna 2010); yli puolet piirin väestöstä asui tässä kaupungissa. Se sijaitsee linnuntietä 296 kilometriä piirikunnan pääkaupunki Hanty-Mansijskista länteen. Maantieteellisesti Sovetskin piirin sisälle sijoittuu Jugorskin kaupunkipiiri (34 067 as. 2010), joka on erillinen paikallishallinnon ylemmän tason alueensa.


title: Sovetskin piiri (Hanti-Mansia)

text: Piirikeskukseen on maantie- ja rautatieyhteys. Sillä on myös oma lentoasema, joka palvelee myös Jugorskin kaupunkia.


title: Sovetskin piiri (Hanti-Mansia)

text: Paikallishallinnon yksityiskohtaisemmalla tasolla Sovetskin kunnallispiiri jakautuu seitsemään kaupunkikuntaan (gorodskoje poselenije) ja yhteen maalaiskuntaan (selskoje poselenije). Kaupunkikuntien keskuksena on joko kaupunki (Sovetski) tai kaupunkityyppinen taajama. Piirin kunnat ovat vuoden 2010 väestönlaskennan asukaslukuineen:


title: Adobe InCopy

text: Adobe InCopy on Adobe Systemsin kehittämä ammatillinen tekstinkäsittelyohjelma. Se on integroitu Adobe InDesigniin, mutta siitä huolimatta InCopya myydään myös erikseen. Tätä työpöytäjulkaisuohjelmaa käytetään pääasiallisesti sanoma- ja aikakauslehtien julkaisemiseen ja sitä käyttävät lähinnä toimittajat.


title: Adobe InCopy

text: InCopy antaa käyttäjän kirjoittaa, muokata ja suunnitella (tyyli, fontti jne.) julkaistavaa kopiota. Ohjelma sisältää standardit tekstinkäsittelyominaisuudet kuten "oikeinkirjoituksen tarkistimen", "muokkausmerkinnät" ja "sanamäärän" jne. ja siinä on myös esikatselutila tekstin oikeinasettelua varten, antaen käyttäjän visuaalisesti selvittää jokaisen designelementin sopimaan jokaisen julkaisun asettelumuotoon.


title: Adobe InCopy

text: Kaupallisesti InCopy suora kilpailija Quark CopyDeskille, joka julkaistiin vuonna 1991. 27. lokakuuta 2008 uutisoitiin että Quark tulee yhteensopimaan Adobe InDesignin sekä InCopyn kanssa.


title: Baskervillen koira (elokuva)

text: Baskervillen koira voi viitata seuraaviin elokuviin:


title: Disa

text: Disa on Ruotsissa ja Suomessa esiintyvä naisen etunimi. Nimi johtuu skandinaavisten kielten "utua" tai "usvaa" tarkoittavasta sanasta.


title: Disa

text: Piispa Olaus Magnus kertoo Pohjoisten kansojen historiassa Disan olleen kuningattaren, joka piti käräjiä Uppsalassa. Skandinaavisessa mytologiassa Disa oli taistelun jumalatar ja tarunomainen kuningatar. Saagojen Disa oli myös päähenkilönä Johannes Messeniuksen vuonna 1611 kirjoittamassa näytelmässä Disa.


title: Disa

text: Suomessa nimi Disa on vuoden 2009 loppuun mennessä annettu 392 naiselle ja alle viidelle miehelle.


title: Disa

text: Disan nimipäivä on suomenruotsalaisen kalenterin mukaan 2. helmikuuta. Ruotsissa nimipäivä on 3. helmikuuta. Aiheena nimipäivän sijoittamiseen juuri tähän ajankohtaan on ollut Uppsalassa entisaikaan helmikuun alussa pidetyt talvikäräjät, joista käytettiin nimeä "Disting".


title: Adobe Fireworks

text: Adobe Fireworks (ennen Macromedia Fireworks) on Adobe Systemsin kehittelemä bittikartta- ja vektorigrafiikkaeditori. Sitä kehitti alun perin Macromedia, jonka Adobe osti vuonna 2005. Fireworks on suunnattu verkkosivujen suunnittelijoille nopeaan verkkosivujen prototyyppien sekä käyttöliittymien luomiseen. Adobe Fireworks on suunniteltu sopimaan yhteen muiden Adobe-ohjelmien kuten Adobe Dreamweaverin ja Adobe Flashin kanssa. Sitä on saatavilla sekä erillisenä tuotteena että Adobe Creative Suiten mukana. Aiemmat versiot oli saatavilla Macromedia Studion kanssa.


title: Makrillihauet

text: Makrillihauet ("Scomberesocidae") on nokkakaloihin kuuluva heimo. Heimon lajeja tavataan lämpimistä ja lauhkeista valtameristä.


title: Makrillihauet

text: Varhaisimmat makrillihaukien heimoon kuuluvien lajien fossiilit on ajoitettu mioseenikaudelle. Nykyään heimoon kuuluu 2 sukua ja 4 lajia. Aikaisemmin kaikki lajit katsottiin kuuluvaksi omiin sukuihinsa. Ruumiinrakenteeltaan makrillihauet ovat pitkulaisia kaloja ja suurin laji makrillihauki ("Scomberesox saurus") voi saavuttaa 45 cm:n pituuden. Tyypillisiä piirteitä heimon kaloille ovat nokkamaisiksi pidentyneet ylä- ja alaleuat ja ruumiin takaosassa, lähellä pyrstöä sijaitseva selkäevä ja peräevä. Näiden evien takana on useita pieniä eväkkeitä. Makrillihaukilajeilla ei ole uimarakkoa.


title: Makrillihauet

text: Makrillihaukilajeja tavataan Atlantista, osasta Intian valtamerta ja Tyynestämerestä. Niitä elää sekä trooppisissa että lauhkeissa vesissä. Eräät heimon lajit ovat kaupallisestikin merkittäviä ruokakaloja. Näitä ovat makrillihauki ja saira ("Cololabis saira")


title: Jacob Dahlgren

text: Jacob Ivar Dahlgren (s. 20. helmikuuta 1970 Tukholma) on ruotsalainen taiteilija.


title: Jacob Dahlgren

text: Dahlgrenin tausta on maalaustaiteessa, mutta hän käyttää teoksissaan monia eri materiaaleja. Hänen teoksensa ovat usein suurikokoisia installaatioita, jotka koostuvat arkisista materiaaleista kuten tikkatauluista, henkilövaaoista, polyesternauhoista, henkareista tai kertakäyttökahvikupeista. Yhteistä teoksille on toisto ja siitä syntyvä graafisuus. Lukuisista yksittäisistä esineistä syntyy laajoja raidallisia tai ruudullisia pintoja. Raidat toistuvat myös Dahlgrenin maalauksissa. Hän maalaa usein akryyliväreillä MDF-levylle.


title: Jacob Dahlgren

text: Dahlgren edusti Ruotsia vuonna 2007 pohjoismaisessa paviljongissa Venetsian biennaalissa. Vuonna 2002 hän oli ehdolla Ars Fennica -palkinnon saajaksi.


title: Jacob Dahlgren

text: Dahlgren on tehnyt useita julkisia taideteoksia, jotka sijaitsevat Ruotsissa.


title: Jacob Dahlgren

text: Jacob Dahlgren on opiskellut Kuninkaallisessa taidekorkeakoulussa Tukholmassa ja Tukholman grafiikkakoulussa.


title: Jacob Dahlgren

text: Jacob Dahlgrenin teoksia on seuraavissa kokoelmissa: Nykytaiteen museo Kiasma, Helsinki, Sara Hildénin taidemuseo, Tampere, Moderna Museet, Tukholma, Nationalmuseum, Tukholma, Vehbi Koc Vakfi, Istanbul, Daimler Collection, Berlin, Eskilstunan taidemuseo, Göteborgin taidemuseo, Norrköpingin taidemuseo, Uppsalan taidemuseo, Sundsvalls museum, Västeråsin taidemuseo, Statens Konstråd, Tukholma, British Museum, Lontoo, Euroopan keskuspankki, Frankfurt, Bonnierin kokoelma, Tukholma.


title: Jyrki Sinkkilä

text: Jyrki Sinkkilä on suomalainen arkkitehti, joka toimii maisema-arkkitehtuurin professorina Aalto-yliopiston taiteiden ja suunnittelun korkeakoulussa.


title: Jyrki Sinkkilä

text: Sinkkilä kiinnostui maisema-arkkitehtuurista opiskeluaikana puutarhataiteen historian teoreettisten kysymysten kautta ja teki diplomityönsä maisema-arkkitehtuurin alalta. 1990-luvulla hän toimi vasta perustetussa maisema-arkkitehtuurin koulutusohjelmassa. 2000-luvun alkupuolen Sinkkilä työskenteli korkeakoulun ulkopuolella, kunnes aloitti maisema-arkkitehtuurin professorina 2005.


title: Dzamil Kamanger

text: Dzamil Kamanger (s. 1948 Mariwanissa) on Iranissa syntynyt ja Suomessa asuva kuvataiteilija. Vuodesta 2000 lähtien hän on usein työskennellyt parina taiteilija Kalle Hammin kanssa. Heidän teostensa toistuvia aiheita ovat kulttuurien kohtaaminen ja ihmisten ja tavaroiden globaali liikkuminen. Hamm ja Kamanger ovat monissa teoksissaan kyseenalaistaneet alkuperäisyyden ajatuksen ja myös pohtineet erilaisia tapoja olla mies.


title: Dzamil Kamanger

text: Kamangerin ja Hammin ensimmäisiä yhteistöitä olivat näyttelyt "Pizzeria Babylon I" ja "II". Ensimmäisessä niistä (2000) pitseriatyössä toisiinsa tutustuneet taiteilijat esittelivät valokuvia pitsalaatikoissa. Osa kuvista oli Kamangerin perhealbumista, osa hänen matkaltaan Iranista Suomeen. Toisessa näyttelyssä laatikoissa oli Hammin piirroksia muun muassa Istanbulin kurdeista. "Emigranttitarha"-projektissaan taiteilijat tutkivat tuttujen koriste- ja hyötykasvien globaaleja reittejä.


title: Dzamil Kamanger

text: Monet Kamangerin teokset liittyvät hänen omaan henkilöhistoriaansa. Vuonna 2012 kurditaustainen taiteilija esitteli Suomen valokuvataiteen museossa "Vankilalakanan", muliinilangalla kirjotun suurennoksen valokuvasta, joka oli otettu hänestä ja hänen vankitovereistaan irakilaisessa Al-Romadin vankilassa. Kamanger oli kymmenen vuotta Irakin-Iranin sodan siviilivankina 1980-luvulla. Punainen risti lähetti kuvan Kamangerin perheelle todisteeksi siitä, että tämä on elossa.


title: Dzamil Kamanger

text: Viime vuosina Kamanger on tehnyt lukuisia teoksia iranilaisella helmikudontatekniikalla. Kiasman "Tosi kyseessä" -kokoelmanäyttelyssä (2.11.2012-10.3.2013) oli esillä hänen lasihelmistä kutomiaan matkustusasiakirjoja. Teokset ovat tuhansista helmistä koostuvia suurennettuja kopioita eri maiden passeista ja viisumeista. Kamanger kertoo, että myös passit ja viisumit ovat saaneet innoituksen hänen omasta elämästään: hän pakeni Iranista ilman passia vuonna 1994. Kurdiperheelle ei poliittisista syistä myönnetty Iranin matkustusasiakirjoja.


title: Dzamil Kamanger

text: Vuonna 2014 Kamanger ja Hamm saivat Suomi-palkinnon ajankohtaisten ja haastavien yhteiskunnallisten kysymysten esiinnostamisesta.


title: Dzamil Kamanger

text: Dzamil Kamanger valmistui keraamikoksi Kermanshahin taideyliopistosta 1973. Sen jälkeen hän opiskeli metsäkoulussa, koska perhe ei hyväksynyt taiteen tekemistä ammatiksi.


title: Panay

text: Panay on saari Visayasin saariryhmässä Filippiineillä. Saari jakautuu neljään provinssiin: Aklan, Antique, Capiz ja Iloilo. Panayn pinta-ala on 12 011 neliökilometriä, mikä tekee siitä maailman 65. suurimman saaren. Saarta rajaavat Sulunmeri, Sibuyaninmeri ja Visayaninmeri. Kapea Guimarasinsalmi erottaa saaren Negrosin saaresta.


title: Tampereen seudun ammattiopisto Tredu

text: Tampereen seudun ammattiopisto eli Tredu on ammattiopisto, joka perustettiin 1. tammikuuta 2013, kun "Tampereen ammattiopisto" ja "Pirkanmaan koulutuskonserni" yhdistyivät. Oppilaitoksessa opiskelee noin 8000 nuorta ja 10 000 aikuisopiskelijaa. Ammattiopistolla on toimipisteitä Tampereen lisäksi Ylöjärvellä, Kangasalla, Nokialla, Pirkkalassa, Lempäälässä, Ikaalisissa, Orivedellä, Virroilla sekä Pirkkalassa.


title: Tampereen seudun ammattiopisto Tredu

text: Pirkanmaan ammattiopisto (lyhenne PAO) oli Pirkanmaan koulutuskonserni-kuntayhtymän (PIRKO) alainen ammattioppilaitos, joka perustettiin vuonna 2007, kun Kangasalan ammattioppilaitos, Nokian ammattioppilaitos, Tampereen sosiaali- ja terveysalan opisto, Pirkanmaan Taitokeskus ja Pohjois-Pirkanmaan koulutusinstituutti yhdistyivät. Pirkanmaan ammattiopistolla oli yksiköitä kolmellatoista eri toimipisteellä, muun muassa Tampereella, Kangasalla, Ylöjärvellä ja Lempäälässä.


title: Tampereen seudun ammattiopisto Tredu

text: Tampereen ammattiopisto (, lyhenne TAO) perustettiin vuonna 2000 yhdistämällä joukko Tampereen seudun ammatillisia oppilaitoksia. Liitettyihin kouluihin kuuluivat 1800-luvun puolella perustettu Tampereen kauppaoppilaitos sekä 1900-luvun alkupuolelta asti toimineet Poikain ja Tyttöjen ammattikoulu, sairaanhoitajakoulu ja metsäkoulu. Koulussa opiskeli vuosittain 4 500 nuorta. Lisäksi koulu järjesti aikuisille täydennyskoulutusta ja maahanmuuttajille valmistavaa koulutusta. TAOlla oli toimipisteitä Pirkankadulla, Metsätiellä, Santalahdessa, Sairaalankadulla, Sammonkadulla ja Hepolamminkadulla. TAO:n tunnuslause oli ”Juuret ja siivet”.


title: Vesa Honkonen

text: Vesa Honkonen (s. 1958 Helsinki) on suomalainen arkkitehti. Hän on suunnitellut myös valaistuksia, valaisimia, sisustuksia ja huonekaluja. Etenkin valaistussuunnitelmistaan tunnettu Honkonen toimi myös Steven Hollin suunnitteleman nykytaiteen museo Kiasman projektiarkkitehtina.


title: Vesa Honkonen

text: Vesa Honkonen valmistui arkkitehdiksi Oulun yliopistosta vuonna 1990. Vuosina 1993–1998 hän työskenteli arkkitehti Steven Hollin toimistossa Kiasman suunnittelun projektiarkkitehtina. Honkonen toimi museon suunnitteluryhmässä New Yorkissa vuoteen 1996 saakka, jolloin hän siirtyi Helsinkiin valvomaan rakennuksen työmaata ja yksityiskohtien suunnittelua. Holl arvostaa paljon Honkosen kanssa tekemäänsä yhteistyötä ja Honkosen asiantuntemusta valaistussuunnittelun saralla. Honkonen jätti Hollin toimiston vuonna 1998 ja perusti samana vuonna omansa Helsinkiin. Vuonna 2003 hän avasi toisen toimiston Tukholmaan.


title: Vesa Honkonen

text: Honkonen tunnetaan valoon ja sen käyttöön keskittyvänä arkkitehtina ja suunnittelijana. Suomessa hänen valaistussuunnitelmiaan on toteutettu useisiin kaupunkeihin, ja hän on urallaan työskennellyt myös kaupunkisuunnittelun parissa. Arkkitehtuuria sekä valaistus- ja kaupunkisuunnittelua Honkonen pääsi yhdistämään laajasti Raision keskusta-aluetta kehittäessään. Raision suunnitelmat toteutettiin pääosin vuosina 2002–2003, ja Honkosen toimisto laati lisäksi alueesta vuoteen 2025 saakka ulottuvia kehityssuunnitelmia. Honkonen on suunnitellut myös useita julkisten tilojen sisustuksia sekä valaisimia sisä- ja ulkotiloihin.


title: Vesa Honkonen

text: Vuonna 2008 Honkonen suunnitteli Kiasman 10-vuotisjuhlien kunniaksi museon kahvilaan uuden tuolimallin, joka korvasi alkuperäiset Steven Hollin suunnittelemat istuimet. Epäsymmetrisen tuolin neonvihreästä läpikuultavasta muovista valmistettu istuinosa vaikuttaa hohtavan valon osuessa siihen. Tuoli palkittiin samana vuonna kansainvälisesti arvostetulla Good Design -muotoilupalkinnolla.


title: Vesa Honkonen

text: Vuonna 2009 Honkonen valittiin kalustesuunnittelun professoriksi Konstfackiin Tukholmaan.Samana vuonna hänet valittiin professoriksi Guangdongin teknilliseen yliopistoon Kiinaan. Valinnan teki yliopiston rehtorina toimiva arkkitehti Fang Hai, jonka kanssa Honkonen on aiemmin tehnyt yhteistyötä. Honkosella on myös muita yhteyksiä Kiinaan: 2000-luvun alkuvuosina hän osallistui muutamiin kiinalaisiin arkkitehtuuri- ja kaupunkisuunnittelukilpailuihin, ja vuonna 2012 Chengduun valmistui hänen suunnittelemansa luterilainen Varjojen kirkko.


title: Vesa Honkonen

text: Honkonen valmisti Helsingin kaupungille vuonna 2011 Unioninkadun parannussuunnitelman. "Helsinki 200 vuotta pääkaupunkina 2012" -juhlavuoden kunniaksi käynnistettiin Unioninkadun ylle 10.12.2012 Honkosen suunnittelema "Sininen viiva" -valotaideteos, joka yhdisti Helsingin pisimmän katuakselin ääripäät, Tähtitorninmäen ja Kallion kirkon, toisiinsa.


title: Vesa Honkonen

text: Kesällä 2012 Honkonen sai aivoverenvuodon, jonka seurauksena hänen kehonsa vasen puoli halvaantui. Hän on kuitenkin kyennyt jatkamaan työskentelyään suunnittelijana sekä valmistelemaan valoa ja pimeyttä arkkitehtuurissa käsittelevää väitöskirjaansa. Vuoden 2013 alkuun mennessä osa Honkosen liikuntakyvystä on palautunut kuntoutuksen ansiosta.


title: Astral Sabbat

text: Astral Sabbat on suomalaisen okkultistisen rockin yhtyeen Jess and the Ancient Onesin EP-levy. Se julkaistiin 22. helmikuuta 2013.


title: Astral Sabbat

text: Kappale ""Long and Lonesome Road"" on cover-versio hollantilaisen rock-yhtyeen Shocking Bluen kappaleesta. Albumin kansitaiteen on toteuttanut Adam Burke.


title: Anna-Mari Karvonen

text: Anna-Mari Karvonen (s. 1982) on suomalainen teatteriohjaaja ja esitystaiteilija, joka on valmistunut Teatterikorkeakoulusta dramaturgian koulutusohjelmasta vuonna 2010. Hän on työskennellyt freelancer-ohjaajana, dramaturgina ja koreografina sekä toimii Und er libet -ryhmässä. Vuosina 2006-2009 hän oli myös Toisissa tiloissa -kollektiivin jäsen.


title: Anna-Mari Karvonen

text: Und er libet on vuonna 2006 perustettu nykyteatterin ja uuden tanssin käytäntöjen ja ajatusten parissa työskentelevä ryhmä. Ryhmän viimeisin esitys Gisellen keveys ja kuolema (korografia ja ohjaus: Anna-Mari Karvonen ja Anna Mustonen) esitettiin Zodiak - Uuden tanssin keskuksessa vuonna 2010. Teos vieraili myös Stamsund International Theatre Festivalilla Norjassa sekä Théatre de Genevilliersin (tjcc)-festivaalilla.


title: Anna-Mari Karvonen

text: Karvonen on määritellyt, että Und er libet -ryhmän jäseniä yhdistää kiinnostus keholliseen työskentelyyn ja kehon rajoituksilla leikkimiseen.


title: Anna-Mari Karvonen

text: Vuosina 2006-2009 ryhmä toteutti sarjan esityksiä, joiden lähtökohtana oli Euripideen tragedia Bakkantit. Esityksiä ei kuitenkaan valmistettu tekstilähtöisesti. Trilogiaa työstäessään ryhmä kehitteli mm. teknoksi nimeämäänsä liikemateriaalia, johon he liittivät ajatuksen väsyttämisestä ja toisaalta sen todistamisen herättämistä kinesteettis-empaattisista kokemuksista. Esityksissä esiintyjät ajoivat itsensä maitohapoille ja fyysisen sietokykynsä rajoille.


title: Anna-Mari Karvonen

text: Karvonen on työskennellyt muun muassa äänisuunnittelija Heidi Soidinsalon (ent. Lind), koreografi Anna Mustosen ja säveltäjä-dramaturgi-koreografi Masi Tiitan, skenografi Hanna Käyhkön ja lavastaja Milja Ahon kanssa. Blaue Frau-teatteriryhmän kanssa toteutettu näytelmä Wall to Wall voitti ruotsinkielisen teatteritaiteen Antonia-palkinnon vuonna 2012.


title: Mogador

text: Mogador tarkoittaa seuraavia:


title: Levonperä

text: Levonperä on Reisjärven kylä, joka sijaitsee Reisjärven ja Haapajärven rajalla, yhdystien 7623 varrella. Varsinaisen Levonperän kylän lisäksi kyläkokonaisuuteen lasketaan kuuluvaksi myös Järvikylän, Pekkaperän, Niininevan ja Tuomiperän asutukset.


title: Levonperä

text: Nykyisin pääosin viljelysmaana olevan alueen paikalla oli ennen vuotta 1865 matala ja kalaisa Kalajanjärvi, joka kuivatettiin. Alueelta on tehty jonkin verran kivikautisia löytöjä ja alueella on arveltu liikkuneen metsästäjiä ja kalastajia. Alueella on arveltu asuneen myös lappalaisia. Kalajanjärven itäreunalla oleva yli 8-metriä korkea Kalaskivi on ollut kulkijoille maamerkki ja mahdollinen kohtauspaikka.


title: Levonperä

text: Ensimmäiset vakituiset paikalleen asettuneet asukkaat olivat savolaisia uudisasukkaita, kaskenpolttajia, jotka olivat lähteneet liikkeelle Kustaa Vaasan asetusten rohkaisemana 1550-luvulla. Alueen asukasmäärä pysyi kuitenkin pienenä 1700-luvun lopulle asti. Tärkeitä elinkeinoja olivat kaskiviljely, pienimuotoinen karjanhoito, metsästys, kalastus ja tervanpoltto. Eläinten nahat ja terva olivat tärkeimpiä kauppatavaroita.


title: Levonperä

text: Alueen maisema muuttui olennaisesti 12. lokakuuta 1865, jolloin järven kuivatukseen tähdänneen Niinikosken kaivuutyömaan pato aukaistiin ja järvi alkoi juosta tyhjäksi. Järven pohjasta muodostui aluksi niittyä, josta kuivatusalueen osakkaat hankkivat karjalle heinää ja kortetta. 1860-luvun lopussa niittyä oli syntynyt 2 500 ha. Aluksi kuivatus jäi kuitenkin vajaaksi ja kertomusten perusteella jopa heinäntekoaikoina niityllä saattoi olla vettä ja rapaa puolisääreen tai jopa polveen saakka. Toisaalta tulvavesien nousut ja laskut lannoittivat niittyä pitäen sen tuotannon suhteellisen runsaana. Järvikuiviolla voitiin liikkua hevosilla vasta pitkän ajan kuluttua. Koneellisesti kaivetut laskuojat alensivat pohjaveden pintaa tarpeeksi alas vasta 1950-luvulla, jotta varsinainen maanviljely saatettiin aloittaa. Erityisesti sodista kotiutuneet miehet perustivat alueelle uudistiloja ja asukasluku alkoi kasvaa. Väkiluku kasvoi 1970-luvulle saakka, jolloin muuttoliike etelä-Suomeen ja Ruotsiin jälleen käänsi kehityksen laskusuuntaiseksi. Nykyisin alueen maanviljelytoiminta on pitkälti koneistettua ja aktiivista.


title: Levonperä

text: Levonperän kansakoulu perustettiin 1925 ja se kärsi tilanahtautta aina 1960-luvulle saakka, jolloin Levonperän koulupiiri lakkautettiin (1966). Vuonna 1966-67 Levonperän koulun oppilaat siirtyivät vuonna 1938 aloittaneeseen Hakasaaren ja vuonna 1951 aloittaneeseen Järvelän (Järvikylän) kouluihin. Home- ja kosteusvaurioita kärsinyt Hakasaaren ala-aste lakkautettiin lukuvuoden 2001-2002 alussa ja Järvelän ala-aste lakkautettiin 2008.


title: Levonperä

text: Kylällä toimivat yhdistykset Kalajanjoen Maaseutuseura ja Levonperän Maamiesseura hankkivat Järvelän koulun Reisjärven kunnalta kyläläisten käyttöön ja ylläpitävät entistä koulurakennusta kylätalona. Taloa käytetään kyläläisten harrastustoimintaan, yhteisiin tilaisuuksiin, juhliin ja kokouksiin, sekä myös vuokrataan yksityistilaisuuksia varten. Monet kylällä aiemmin toimineet yhdistykset (Levonperä-Järvelän Maa- ja kotitalousnaiset, Levonperän Maamiesseura ja Levonperän Kyläyhdistys) yhdistivät voimansa ja perustivat uuden yhdistyksen nimeltä Kalajanjoen Maaseutuseura 12. tammikuuta 2011. Yhdistyksen alla toimivat omat nais-, nuoriso- sekä MC-Puraperä-jaostot. Kylällä toimii myös Kalajanjoen Metsästysseura.


title: Levonperä

text: Pääosin maataloudesta elantonsa hankkivien asukkaiden lisäksi kylällä toimii kolme pienyritystä.


title: Suomen kartasto

text: Suomen kartasto on Suomen kansallinen kartasto, josta on julkaistu kuusi laitosta. Sitä julkaisee Suomen maantieteellinen seura, ja sen vuonna 1899 valmistunut ensimmäinen laitos oli maailman ensimmäinen kansalliskartasto, joka kuvaa monipuolisesti yhtä kansallisvaltiota ja antaa alueellisen kokonaiskuvan maasta ja kansasta. Kartastosta on julkaistu uudistetut laitokset vuosina 1910, 1925, 1960, 1977–1994 ja 1999, jolloin ilmestyi juhlalaitos. Kartaston mukana on ilmestynyt yleensä erikseen monisatasivuinen tekstinide ja karttaosa. Viides laitos julkaistiin useassa osassa, johon kuului 25 aihepiirivihkoa.


title: Suomen kartasto

text: Suomen kartaston julkaisemiselle alkusysäyksen antoi Venetsiassa vuonna 1881 pidetty maantieteellinen kongressi. Suomen Tiedeseura sai senaatilta määrärahan kongressiin osallistumiseen, ja Tilastollisen toimiston johtaja K. E. F. Ignatius valittiin valmistelemaan Suomen näyttelyä. Ignatius johti myös epävirallista maantieteellistä yhdistystä, ja hän ehdottikin, että yhdistys toimittaisi näyttelyyn karttoja. Suomella oli lopulta Venetsiassa esillä 27 karttaa ja 19 muuta teosta. Näyttelyn johto palkitsi kolme suomalaista karttaa parhaalla mahdollisella arvosanalla.


title: Suomen kartasto

text: Menestys Venetsiassa rohkaisi suomalaisia maantieteilijöitä jatkamaan karttojen laatimista. Suomen maantieteellinen seura perustettiin 1888, jolloin kiinnitettiin huomiota siihen, että virallinen Suomen yleiskartta oli vanhentunut ja osittain virheellinen. Seuraavana vuonna yhdistys yhdisti voimansa Senaatin asettaman karttaverkon uudistuskomitean kanssa. Suomen maantieteellinen seura päätti myös osallistua Lontoon vuoden 1895 maantieteelliseen kongressiin. Suomalaiset kartat saivat sielläkin huomiota, ja jotkut ulkomaalaiset ehdottivat, että kartat pitäisi julkaista.


title: Suomen kartasto

text: Maantieteellisen Seuran karttoja esiteltiin Lontoon kongressin jälkeen myös Helsingissä. Näyttelyn menestyksen jälkeen yhdistyksessä pohdittiin mahdollisuutta oman kartaston laatimiseen. Yhdistyksen sihteeri Johan Axel Palménin mukaan ”Suomen Maantieteellisellä Seuralla on tässä tärkeä isänmaallinen velvollisuus täytettävänään”. Kartaston suunnittelun vastuu annettiin erityiselle toimikunnalle, ja jo huhtikuussa 1897 useita karttoja oli painokunnossa. Kartat valmistuivatkin nopeasti painettavaksi, mutta tekstiosan kirjoittamisessa meni kauemmin. Palmén jäi kesäksi 1899 Helsinkiin kirjoittamaan niitä, ja samalla lehtori J. Pairot käänsi tekstit ranskaksi. Valmis kartasto esiteltiin lopulta 25. syyskuuta 1899. Se ilmestyi suomeksi, ruotsiksi ja ranskaksi ja sisälsi 32 kartta-aukeamaa ja yli 400 sivun mittaisen tekstiniteen. Kartasto kuvasi varsin monipuolisesti Suomea, ja monissa kartoissa kuvattiin historiallista kehitystä Ruotsin vallan loppuajoilta asti.


title: Suomen kartasto

text: Suomen kartasto oli maailman ensimmäinen kansalliskartasto. Seuraavaksi ilmestyi Kanadan kansalliskartasto seitsemän vuotta myöhemmin. Vasta toisen maailmansodan jälkeen monet maailman valtioista ovat alkaneet tehostaa kansallista tiedonvälitystä ja painaa myös kansalliskartastoja.


title: Suomen kartasto

text: Kartaston ensimmäinen laitos herätti niin suurta kansainvälistä huomiota, että Suomen maantieteellinen seura päätti jo pian julkaista uuden laitoksen. Toinen laitos ilmestyi 1911, vaikkakin sen kannessa oli vuosi 1910. Toisen laitoksen taustalla olivat erityisesti J. A. Palmén ja geologi Johannes Sederholm. Toisen laitoksen kuvitetussa tekstikirjassa on 750 sivua ja kartasto-osassa 55 aukeamaa. Suomen itsenäistymisen jälkeen alettiin suunnitella jälleen uutta laitosta, joka ilmestyi vuonna 1925. Sen karttaosa oli yhtä suuri kuin edellisessäkin versiossa, mutta sen tekstiosa vain viidenneksen edellisestä painoksesta. Julkaisutyöstä vastasi J. G. Granö, jonka vaikutuksesta kartasto kuvitti erityisesti Suomen maisemallista ilmettä.


title: Suomen kartasto

text: Toisen maailmansodan jälkeen haluttiin näyttää Suomen sodanjälkeinen tila. Maantieteellisen seuran ja Helsingin yliopiston maantieteen laitoksen julkaisema neljäs laitos ilmestyi vuonna 1960. Se oli laajuudeltaan edeltäjiensä tasolla, mutta sen esitystekniikkaa oli uudistettu. Karttoihin haluttiin liittää myös muutoksista kertovaa tietoa, minkä takia niiden yhteydessä oli usein diagrammeja. Suomen kartaston neljännen laitoksen toimitti professori Leo Aario.


title: Suomen kartasto

text: Suomen Maantieteellinen Seura ja Maanmittaushallitus julkaisivat kartaston viidennen laitoksen. Sen suunnittelu aloitettiin 1971, kun opetusministeriö asetti kansalliskartastotoimikunnan. Kartaston toimituskunnan puheenjohtajana toimi professori Stig Jaatinen, ja työhön osallistuivat julkaisijoiden lisäksi muun muassa Tilastokeskus, maa- ja metsätalousministeriö, opetusministeriö, maatilahallitus, monia yliopistoja ja julkisia laitoksia sekä useita tutkijoita. Uuden kartaston suunnitteluvaihe loppui 1974, jolloin päästiin varsinaiseen työvaiheeseen. Viides laitos painettiin uudistuneessa tilanteessa, sillä luonnontieteellistä tietoa oli runsaasti aiempaa enemmän ja tietojenkäsittely oli nopeutunut ja automatisoitunut. Samalla erilaiset ilmiöt olivat käyneet entistä moniselitteisemmiksi. Laajan tietomäärän takia viides laitos painettiin 25 aihepiirivihkona, jotka olivat keskimäärin 30 sivua pitkiä. Vihkojen rinnalla julkaistiin viimeisenä osana 234-sivuinen "Maisemat, asuinympäristöt" -kirja. Tekstiosuudet julkaistiin myös ruotsin- ja englanninkielisinä liitteinä, ja kartoissa sekä muissa grafiikoissa oli kolmikieliset selitykset. Laitos julkaistiin vuosina 1977–1994, ja siinä oli kaikkiaan yli 3 000 karttaa ja yli 2 000 diagrammia.


title: Suomen kartasto

text: Ensimmäisen laitoksen satavuotisjuhlavuoden kunniaksi Suomen maantieteellinen seura julkaisi keväällä 1999 juhlakartaston, jonka se oli toteuttanut yhteistyössä WSOY:n kanssa. Se käsitteli Suomea osana Eurooppaa ja maailmaa. Kartasto oli aiempaa pelkistetympi, eikä se ollut luonteeltaan tieteellinen esitys vaan enemmän tietokirjamainen. Kartaston päätoimittaja oli professori John Westerholm. Juhlavuoden kunniaksi Tieteiden taloon avattiin myös kartastoista kertova näyttely. Vuonna 2002 juhlakartaston aineistosta ilmestyi valikoitu, päivitetty ja osittain laajennettu englanninkielinen laitos Suomen maantieteellisen seuran aikakauskirja "Fennian" erikoisnumerona 180:1–2.


title: Marien Michel Ngouabi

text: Marien Michel Ngouabi (s. 3. kesäkuuta 1980) on brazzavillenkongolainen entinen uimari, joka kilpaili vuoden 2000 kesäolympialaisissa Sydneyssä miesten 100 metrin vapaauinnissa. Hän putosi ensimmäisellä kierroksella jäätyään eränsä kuudenneksi. Hänen sijoituksensa oli 69. ajalla 1:00:39. Ngouabi toimi samoissa kisoissa maansa lipunkantajana.


title: Persialainen matto

text: Persialainen matto () on käsinkudottu itämainen matto, joka on valmistettu Iranissa (vanhalta nimeltään Persia). Persialaisia mattoja pidetään maailman parhaina mattoina, ja mattotaide on tärkeä osa Iranin kulttuuria. Matot yleistyivät Persiassa islamin levieämisen jälkeen, mutta itämaisten mattojen kysyntä kasvoi länsimaissa vasta 1800-luvun loppupuolella, jolloin monet kauppahuoneet perustivat Persiaan kutomoita. Mattojen valmistus on hiipunut 1900-luvulla, mutta mattoteollisuus työllistää edelleen Iranissa noin 1,2 miljoonaa henkilöä.


title: Persialainen matto

text: Vanhin säilynyt persialainen matto on Pazyrykmatto, joka löydettiin 2 500 vuotta vanhasta eteläsiperialaisesta haudasta jäälohkareen sisältä. Matto on kooltaan 200×183 cm.


title: Persialainen matto

text: Islamin leviämisen myötä 600-luvulla jaa. matot saivat uudenlaisen merkityksen Persiassa, kun niitä alettiin käyttää henkilökohtaisina rukousalustoina. Vaikka Koraani ei suoraan edellytäkään juuri maton käyttöä viisi kertaa päivässä suoritettavassa rukouksessa, sopii paksu ja helposti kuljetettava villamatto alustaksi hyvin. Myös suurten moskeijoiden lattioilla alettiin käyttää isoja ja upeita loistomattoja.


title: Persialainen matto

text: Matot yleistyivät Persiassa pian koko kansan jokapäiväiseen käyttöön. Niillä sisustettiin koteja ja hautoja, ja niitä annettiin lahjoiksi. Persialaismattojen kulta-aikana pidetään 1500-lukua, jolloin šaahi Abbas Suuri alkoi tuottaa pääkaupunkinsa Isfahanin palatseihin ja moskeijoihin mitä loisteliaimpia mattoja.


title: Persialainen matto

text: Abbasin isän Tahmasp I:n valmistuttamaa kuuluisaa, maailman loisteliaimpana pidettyä Ardabil-mattoa säilytetään Victoria and Albert Museumissa Lontoossa. Myös Ruotsin kuningashuoneelle kuuluva metsästysmatto on tältä ajalta.


title: Persialainen matto

text: Hienoimmat Eurooppaan tuodut persialais matot tulivat Abbas Suurenkin aikana vain kuninkaallisille ja ruhtinaille. Vasta 1800-luvun loppupuolella itämaisten mattojen kysyntä alkoi voimakkaasti kasvaa Euroopassa ja Amerikassa. Kysynnän myötä länsimaiset kauppahuoneet perustivat Persiaan kutomoita, jotka valmistivat oman seutunsa perinteisiä mattotyyppejä. Samalla suurehkojen mattojen mittasuhteet muuttuivat perinteisen pitkulaisista neliömäisemmiksi vastaamaan länsimaista makua. Toisen maailmansodan jälkeen persialaismattojen kysyntä oli huipussaan, kun tavallisillakin ihmisillä oli varaa niihin. Iranin elinkustannusten nousun myötä myös mattojen valmistus on 1900-luvulla kuitenkin hiipunut ja niiden hinnat nousseet samalla, kun kaikkein loisteliaimpien mattojen tuotanto on vähentynyt. Iran tuottaa silti vuosittain 5 miljoonaa neliömetriä käsintehtyjä mattoja, joista 3,5 miljoonaa neliömetriä myydään ulkomaille 600 miljoonan dollarin arvosta. Iranin mattoteollisuudessa työskentelee 1,2 miljoonaa henkeä. Mattoja kutovat maan monet eri kansallisuudet, kuten tadžikit, turkkilaiset ja persialaiset.


title: Persialainen matto

text: Persialaiset matot tehdään yleensä villasta, tai silkistä ja puuvillasta. Erityisen hyvää mattolankaa saa aasialaisesta rasvahäntälampaasta. Paras persialainen villa tulee Kurdistanista ja Khorasanista.


title: Persialainen matto

text: Persialaisia mattoja kutovat niin naiset, miehet kuin lapsetkin.


title: Persialainen matto

text: Persialaisten mattojen kuvioaiheina käytetään monipuolisesti niin geometrisia muotoja kuin eläin- ja kasviaiheitakin. Persiassa käytetään joskus edelleenkin ihmisaiheisia kuvia, toisin kuin Turkissa ja Arabiassa, missä sunnimuslimit eivät hyväksy ihmisten kuvaamista. Esittävät kuva-aiheet ovat hyvin monipuolisia, mutta etenkin kuninkaat ja runoilijat esiintyvät persialaisissa matoissa usein.


title: Persialainen matto

text: Persialaisten mattojen väreinä käytetään edelleen perinteisiä luonnonvärejä, joskin 1800-luvulla synteettiset, käytännölliset mutta rumat aniliinivärit olivat hetken aikaa suosittuja, kunnes Persian hallitus kielsi ne vahingollisina maan mattotuotannon maineelle.


title: Persialainen matto

text: Persialaiset matot nimetään yleensä sen kaupungin mukaan, jonka tienoilla ne on valmistettu, tai niitä valmistavien heimojen mukaan. Tunnetuimpia ja laadukkaimpia persialaisia matonvalmistajaseutuja tai -heimoja ovat muun muassa:


title: Hypsometri

text: Hypsometri on optinen kulmamitta, jota käytetään puiden korkeuden mittaamiseen.


title: Vuorimajava

text: Vuorimajava eli vuoristomajava ("Aplodontia rufa") on pohjoisamerikkalainen jyrsijälaji. Se on heimon Aplodontiidae ainoa elossa oleva laji.


title: Vuorimajava

text: Nimestään huolimatta vuorimajava ei ole läheistä sukua varsinaisille majaville. Laji on fysiologialtaan alkeellinen, ja sitä onkin nimitetty eläväksi fossiiliksi.


title: Vuorimajava

text: Vuorimajavaa tavataan Kalifornian, Oregonin ja Washingtonin osavaltioissa Yhdysvaltain länsirannikolla sekä Brittiläisessä Kolumbiassa Kanadassa. Laji on levinneisyysalueellaan yleinen, ja kannanarvio vaihtelee kymmenestätuhannesta jopa yli miljoonaan yksilöön.


title: Vuorimajava

text: Vuorimajavat elävät kosteissa metsissä ja suosivat umpeenkasvaneita tiheikköjä.


title: Vuorimajava

text: Vuorimajava käyttää ravinnokseen erilaisia kasveja.


title: Mogador (saari)

text: Mogador () on Marokolle kuuluva pieni asumaton saari Atlantissa Essaouiran kaupungin edustalla. Saari on noin kolme kilometriä pitkä ja noin 1,5 kilometriä leveä.


title: Mogador (saari)

text: Mogadorin saari ja muut Îles Purpuraires -ryhmän saaret ovat nykyisin luonnonsuojelualuetta, jolla tavataan esimerkiksi välimerenhaukkoja. Välimerenhaukat pesivät saarella huhtikuusta lokakuuhun. Saarille pääsee vain erikoisluvalla.


title: Mogador (saari)

text: Mogadorin saaren ja mantereen välinen Mogadorinlahti on voimakkailta tuulilta suojainen luonnonsatama, minkä ansiosta alueella purjehtineet foinikialaiset perustivat saarelle 700–500-luvulla eaa. asutuskeskuksen, jota he kutsuivat nimellä "Migdal" tai "Migdol". Nimi tarkoittaa vartiotornia tai pientä linnoitusta. Foinikialaiset perustivat saarelle purppurantuotantotilat, sillä Mogadorilla ja lähisaarilla elävästä "Hexaplex trunculus" -kotilosta saatiin ylellisyysvaatteiden värjäyksessä käytettyä purppuraa. Îles Purpuraires -saarten purppuran maine oli kiirinyt Roomaan saakka ja vuosina 25 eaa.–24 jaa. hallinnut Rooman valtakuntaan kuuluneen Mauretanian kuningaskunnan kuningas Juba lähetti saarille valtuuskunnan, jonka tarkoituksena oli käynnistää purppurantuotanto uudelleen. Alaouiten hallitsijasukuun kuuluva sulttaani Muhammad III rakennutti saarelle 1700-luvun lopulla neljä puolustuslinnoitusta. Sulttaani Abd al-Rahman rakennutti kaksi lisää omalla valtakaudellaan. Sulttaani Abd al-Aziz rakennutti saarelle vuonna 1897 moskeijan ja vankilan, johon vangittiin Rhamna-heimon kapinallisia. Nykyisin vankila on käyttämätön.


title: Shorty Green

text: Wilfred Thomas "Shorty" Green (17. heinäkuuta 1896 – 19. huhtikuuta 1960) oli kanadalainen jääkiekkoilija, joka pelasi neljä kautta National Hockey Leaguessa (NHL), jossa hänen seurojaan olivat Hamilton Tigers ja New York Americans. Tigersin kapteenina 1925 laitahyökkääjä Green johti joukkueen lakkoon, jonka aihe oli pelaajille play offeista maksettava bonus. Liiga kieltäytyi ja myi organisaation New Yorkiin. Americans-joukkueen pelaajana Green viimeisteli ensimmäisen maalin Madison Square Gardenin historiassa. Pelaajauran jälkeen hän valmensi joukkuetta ja myöhemmin alasarjojen joukkueita.


title: Kinnulanranta

text: Kinnulanranta on Reisjärven kylä, joka sijaitsee Vuohtojärven rantamaisemissa yhdystien 7594 varrella noin viisi kilometriä Reisjärven keskustasta Lestijärven Yli-Lestille päin. Kylään voidaan lukea kuuluvaksi myös Mäntyperän, Aholanmäen ja Metsäperän (myös nimellä Mehtäperä) asutukset. Alue rajautuu Vuohtojärven lisäksi Lestijärven, Kinnulan ja Pihtiputaan kuntien alueisiin.


title: Kinnulanranta

text: Ylilestille vievältä tieltä haarautuvat kapeammat Mäntyperäntie ja Kinnulanrannantie, joka kulkee Vuohtojärven takaa Aholanmäen halki Leppälahteen. Mäntyperän ja Metsäperän eteläpuolella on laaja Etelä-Sydänmaan erämaa-alue, jonka läpi kulkee vaellus- ja retkeilyreitti Peuran polku. Vuohtojärven ranta-alueet ovat myös suosittuja kesämökkialueita.


title: Kinnulanranta

text: Kinnulanrannan kansakoulu aloitti toimintansa 3. lokakuuta 1928. Kinnulanrannan ala-aste suljettiin syksyllä 2006 oppilasmäärän painuttua alle kahdenkymmenen.


title: Komi Agbetoglo

text: Komi Agbetoglo (s. 24. joulukuuta 1993 Agomé, Maritime) on togolainen pöytätennispelaaja. Hän kilpaili vuoden 2012 kesäolympialaisissa Lontoossa ja putosi miesten kaksinpelissä karsintakierroksella hävittyään Australian Justin Hanille.


title: Nathan Mayer Rothschild

text: Nathan Mayer Rothschild (16. syyskuuta 1777, Frankfurt am Main, Saksa - 28. heinäkuuta 1836, Frankfurt am Main) oli juutalaistaustainen Lontoossa vaikuttanut pankkiiri, Rothschildin pankkiirisuvun menestynein jäsen, ja yksi 1800-luvun alun vaikutusvaltaisimmista ja rikkaimmista miehistä.


title: Nathan Mayer Rothschild

text: Rothschild lähti vuonna 1798 Frankfurtista laajentamaan suvun liiketoimintaa Englantiin. Aluksi hän kauppasi tekstiilejä Manchesterssa ja perusti muutamaa vuotta myöhemmin investointipankki "N M Rothschildin" Lontooseen.


title: Nathan Mayer Rothschild

text: Lontoosta käsin vuosina 1813−1815 Nathan Rothschild toimi keskeisenä brittien sotaponnistelujen rahoittajana Napoleonin sodissa. Hän järjesti jalometalliharkkoja Wellingtonin herttuan armeijalle sekä brittien taloudelliset avustukset mannermaan liittolaisille. Yksinomaan vuonna 1815 Rothschildit käyttivät brittien Euroopan-liittolaisten lainoittamiseen 9,8 miljoonaa puntaa, joka nykyrahassa olisi 566 miljoonaa puntaa nykyajan jälleenmyyntihinnalla tai keskiansioihin suhteutettuna 6,58 miljardia puntaa.


title: Nathan Mayer Rothschild

text: Rothschildien suvun verkosto mahdollisti sen, että Nathan Rothschild sai poliittista ja taloudellista informaatiota ennen kilpailijoitaan, mikä antoi hänelle etulyöntiaseman markkinoilla tehden Britannian hallituksen entistä riippuvaisemmaksi Rothschildien suvusta. Hän onnistui esimerkiksi saamaan tiedon Waterloon taistelun voitosta päivää ennen kuin brittihallitus. Kirjailija Frederic Mortonin mukaan Rothschildin ensimmäinen huolenaihe oli kuinka hyötyä tästä ensitiedon edusta mistä syystä hän ja hänen apulaisensa eivät ensitöikseen kertoneetkaan uutisia hallitukselle. Myöhemmin tätä korostettiin monissa sukua käsittelevissä populaariesityksissä.


title: Nathan Mayer Rothschild

text: Rothschildien tuottavin liiketoimi toteutettiin sen jälkeen, kun brittien voitto oli ilmoitettu julkisuudessa. Nathan Rothschild laskeskeli, että rauhan myötä tapahtuva hallituksen velanoton vähentäminen aiheuttaisi valtion joukkovelkakirjojen nopean nousun kahden vuoden stabiliteetin jälkeen, mikä viimeistelisi sodanjälkeisen talouden uudelleenjärjestelyn. Nathan Rothschild toteutti tämän jälkeen yhden taloushistorian rohkeimmista liikkeistä ja osti välittömästi valtion joukkovelkakirjoja, joita pidettiin silloin kalliina, odotti kaksi vuotta ja myi ne hintapiikin aikana vuonna 1817 saaden niistä 40% voiton. Kun otetaan huomioon, mikä oli Rothschildien suvun sijoitusvolyymi, summa oli valtava.


title: Nathan Mayer Rothschild

text: Vuonna 1818 Rothschild järjesti 5 miljoonan punnan lainan Preussin hallitukselle. Keskeisin osa hänen liiketoimiaan oli joukkovelkakirjojen liikkeelle laskeminen. Lopulta hänellä oli niin paljon valtaa, että vuosina 1825–1826 Rothschild onnistui rahoituksellaan pelastamaan Englannin pankin likvideettikriisiltä.


title: Peter Popoff

text: Peter Popoff (s. 2. heinäkuuta 1946) on amerikansaksalainen henkilö, joka muistetaan esiintymisestään ”henkiparantajana” omassa televisio-ohjelmassaan 1980-luvulla. Hän sai tuhansia seuraajia.


title: Peter Popoff

text: Vuonna 1986 yhdysvaltalainen skeptikko James Randi paljasti Popoffin huijariksi. Popoff käytti korvaan piilotettua kuuloketta, johon hänen vaimonsa välitti radiolähettimen avulla yleisöä koskevaa tietoa, jonka Popoffin avustajat olivat keränneet.


title: Peter Popoff

text: Paljastuksen jälkeen Popoffin suosio romahti ja hän joutui pian konkurssiin, koska 790 velkojaa nosti syytteen häntä vastaan.


title: Peter Popoff

text: Popoff on myynyt paljastuksen jälkeenkin internetissä ”ihmeitä tekevää vettä”.


title: Jaakko Karvonen

text: Juho Jaakko Karvonen (20. lokakuuta 1863 Pudasjärvi – 2. toukokuuta 1943 Helsinki) oli suomalainen lääkäri ja professori, joka sai arkkiatrin arvon 1933.


title: Jaakko Karvonen

text: Karvonen oli Helsingin yliopiston iho- ja sukupuolitautien ylimääräinen professori 1903–1917, Lääkintöhallituksen pääjohtaja 1917–1920. Sittemmin hän oli jälleenvakuutusyhtiö Varman ylilääkäri vuodesta 1920, Henkivakuutusyhtiö Suomen ylilääkäri vuodesta 1926 ja Suomen Vakuutusyhdistyksen puheenjohtaja vuodesta 1932, Duodecimin puheenjohtaja 1907 ja 1917 ja kunniapuheenjohtaja 1931. Hän julkaisi tutkimuksia syfiliksen paikallistumisesta munuaisissa sekä julkaisun "Kuolleisuus ja kuolinsyyt Suomi-yhtiössä 1890–1915" (1922).